22 апрел 2021, Тошкент вақти: 05:13\nКинорежиссёр Рустам Саъдиев Озодлик билан суҳбатда “Ўзбеккино”нинг аввалги раҳбарлари "Барон" филми учун агентликдан олган пулларни қайтармагани сабабли уни судга бермоқчи бўлгани, ҳозир эса бу иш тўхтаганини айтди.\n- "Ўзбеккино" миллий агентлигининг узоқни кўролмайдиган олдинги раҳбарларининг нотўғри иш юритиши натижасида келиб чиққан менга бўлган муносабат эди. Ҳозир ҳеч қанақа суд йўқ. Яна бир нарсани айтаман ҳозир "Ўзбеккино"га зўр раҳбарлар келди, - деди режиссёр.\n"Барон" филми учун "Ўзбеккино"дан олинган маблағлар ҳақида тўхталар экан режиссёр филм томошасидан 15 кунда 600 миллион сўм пул тушгани ва давлат ҳисобига ўтказиб берилганини айтди.\n- Давлатнинг ҳар бир тийини бизда ҳисобли. Аудит текширган. Ҳамма ҳужжатлар тайёр турибди. Биз фильмдаги пулларни нима учун сарфлаганимиз ҳақида тўлиқ ҳисоботни берганмиз. Фақат битта "Панорама"дан 15 кун ичида 600 млн атрофида пул тушди ва давлат ҳисобига ўтказдик”, - деди Рустам Саъдиев.\nКинорежиссёр Рустам Саъдиев билан суҳбат\nРежиссёр Рустам Саъдиев 2015 йилда Ҳолливуд ва Россиянинг таниқли актёрларини жалб қилган ҳолда “Барон” деб номланган филмни суратга олган эди.\nБу филм учун “Ўзбеккино” Миллий агентлиги, Наркотикка қарши кураш маркази пул берган.\n- 70 фоиз "Ўзбеккино", 30 фоиз студия топган пулга филм олинади, деб бошида шартнома қилганмиз. 30 фоизимни исботини ҳам қилиб бердим. Қаердан келган бу пул, ҳаммасига жавоб бераман. Менга берилган шу пул бошқа филмларга ҳам берилган. Яқин беш йил ичида олинган 90 фоиз филмга 700 миллиондан 1 миллиардгача ва ундан кўп пул берилган филмлар бор. 10 миллион сўми ҳам қайтиб келмайди, давлат талаб ҳам қилмайди. Ҳозир Ўзбеккинога кинони тушунган янги раҳбарлар келган, Президентимиз ҳам кинога эътибор қаратяптилар, вазият анча яхшиланади, деб ўйлаяпмиз, - деди Рустам Саъдиев.\nКинорежиссёр Рустам Саъдиев ҳозирда “Меросхўр” деб номланган янги филм суратга олаётгани ва ноябр ойига қадар экранларга чиқишини айтди.\n"Барон" фильми қора бозорга чиқиб кетди


"Рома" ЕЧЛда антирекорд қайд этди\n08:59 / 10.12.2015\nЕвропа чемпионлар лигаси гуруҳ босқичида Е гуруҳидан ўрин олган "Рома" жамоаси 18 имкониятдан 6 очко тўплаган ҳолда иккинчи ўринни қўлга киритди. Гуруҳнинг яна бир вакили "Байер" ҳам сўнгги турда "Барселона" билан дуранг ўйнаб, очколари сонини 6тага етказди.\n6 турдан кейин "Рома"да тўплар нисбати 11-16, "Байер"да эса 13-12 бўлди. Яъни, германияликларда яхшироқ.\nЛекин айни вақтдаги қоидаларга кўра, гуруҳда икки жамоа очколари тенг бўлиб қолганида, тўплар нисбатига эмас, ўзаро ўйинлардаги натижалар ҳисобга олинади. "Рома" ва "Байер" ўртасидаги ўзаро ўйинларда римликлар яхшироқ натижа (1та ғалаба ва 1та дуранг) қайд этгани учун улар плей-оффга йўл олишди.\nЖамоаларнинг Германияда ўтказилган биринчи ўйинида 4:4 ҳисоби қайд этилганди. Римда кечган учрашув эса "Рома"нинг ғалабаси билан тугаган.\nШу тариқа, "Рома" охирги турда БАТЭни енга олмаса ҳам (0:0), гуруҳдан чиқди. Бу орқали римликлар ўтган мавсумда "Зенит" қайд этган антирекордни такрорлади. Виллаш-Боаш бошқарувидаги санкт-петербургликлар ҳам ўтган мавсумда минимал очколар билан ЕЧЛнинг баҳорги ўйинларига йўл олишганди.


Маълум бўлишича, президент тарафдори бўлган кучларни Киевга жўнатиш ҳақида ички қўшинлар қўмондони генерал-лейтенант Александр Кихтенко буйруқ берган. Бу ишни у президент Виктор Юшченко талаби асосида амалга оширган.\nКуни-кеча ички ишлар вазири Василий Цушко президент томонидан ишдан бўшатилган бош прокурор Святослав Пискун ҳимоясига Бош прокуратурага милиция махсус кучларини жўнатгандан кейин В.Юшченко ички қўшинлар бошқарувини ўзига олишини маълум қилган эди.\nКиевда матбуот анжумани ўтказган В.Цушко ички қўшинларнинг пойтахт томон юриши унинг буйруғисиз амалга оширилганини билдирди.\n“Ҳозирга қадар мен ҳатто битта аскарни жўнатиш ҳақидаги бирорта ҳужжатга имзо чекканим йўқ. Мен ўзим учун жавоб бераман. Қўшинларни олиб кирганлар эса ўз хатти-ҳаракати учун ўзи жавоб беради”, - деди Украина ички ишлар вазири.\nШунингдек, у қўшинларни пойтахтга жойлаштириш учун қонуний асос йўқлигини таъкидлади.\nВ.Юшченко тарафдори бўлган Украина Миллий хавфсизлик кенгаши котиби Иван Плюш президент ички қўшинларни Бош прокуратура ва Конституциявий суд биноларини қўриқлаш учун пойтахтга чақирганини маълум қилди. Бу икки идора президент ва бош вазир Виктор Янукович ўртасидаги келишмовчилик чуқурлашишида асос омил бўлиб келяпти.\nСўнгги хабарларга кўра, ички қўшинлар Киев томон юришини тўхтатган.\n25 май куни Виктор Юшченко ва бош вазир Виктор Янукович юзага келган мавжуд кескинликни бартараф этиш масаласида ўз тарафдорлари иштирокида учрашув ўтказган эди. 26 май куни ҳам улар яна музокаралар столига ўтирди. Бироқ бу музокараларда қандай тўхтамга келингани ҳақида ҳали бирор хабар тарқатилгани йўқ.\nЕвропа Иттифоқи, Россия ва АҚШ Украинада юзага келган сиёсий бўҳронда куч ишлатилиши мумкинлиги борасида жиддий ташвиш билдирди.


Қиш қайғуси: Қайнота-келин бир хонада ётса… – mulkdor.com\nJanuary 29 2019, 06:01 ЖамиятИқтисодМақолаларЎзбекистон\nЖуда яхши огоҳлантириш. Бу баъзи бир фавқулодда нохуш ҳолатларнинг олдини олишга ҳисса қўшади… деб умид қиламиз.\nБу гаплар менга машҳур сўз устасининг латифасидаги ўта совуққон она ҳолатини эслатади: «Борма, куясан… Ана, куйдинг! Қўлинг ёпишиб қолдими? Энди бирпас ўша ерда тутиб тур, ҳозир опанг мактабдан келса, сени ажратиб олади…»\nБаъзилар отнинг калласидай даромад топиш учун тандирхона, емакхона, иссиқхона ва шунга ўхшаш …хоналарни ташкил этади. Лекин ўт ёқиш ва иситиш қоидаларини назар-писанд қилмасдан, фақат мўмай даромад ортидан қувиб, давлатнинг кўзини шамғалат қилиб, зимдан иш кўради. Белгиланган меъёрларга амал қилиб ўтирмайди. Ётиб қолгунча отиб қол, қабилида иш тутади. Мутасаддилар бундайларни огоҳлантириб қўйишга, излаб топиб, танобини тортишга (қонуний чора қўришга) албатта ҳақли.\n«Уйимизга папка кўтарган бир киши келди. Ўзини «мўриларни текшириб юрувчи» деб таништирди. Мўримизни кўрди. Бу мўрингиз ҳеч нарсага ярамайди, деди. Мўрининг тепаси берк, тутунни яхши тортмайди, ёнғин чиқиши мумкин, дейди. Э, барака топкур, мўрининг устига атайлаб ўзим шунақа қопқоқ қилганман, у тутунни ўтказади-ю тепадан келаётган ёмғирни ушлаб қолади, десам, ҳеч тушунмайди-да. Мўрининг усти очиқ бўлиши керак, қоидаси шунақа, дейди. Икки соат тортишдик. Унга қани бир гап уқтириб бўлса… Жарима ёзаман, дейди. Кўзининг олдида томга чиқиб, мўрининг устидаги қопқоғини олиб, ўзини артиб-суртиб чиннидай қилиб қўйдим. «Энди ака, гап бундай. Мана, мен уйингизга хабар олгани келдим. Сизга ёнғин хавфсизлиги тартиб-қоидаларини тушунтирдим. Шундан кейин мўрингиз тозаланди. Тўғрими? Тўғри, дедим. Унда мана бу жойга қўл қўйинг, деди. Қўйдим. Энди сиздан йигирма минг, деди. Ҳайрон бўлдим. Нега, десам, мўрингиз тозалангани учун, деди. Мана сенга топишмоқ. Ҳей, сен шу топишмоқнинг жавобини биласанми?»\nЎзбек аёлининг жасади кореяда топилди\n26 июль куни Жанубий Кореянинг Чунгнам провинциясида Ўзбекистон фуқароси Н.Ю.нинг жасади топилган. Бу ҳақда Мамлакатнинг Сеул шаҳридаги элчихонаси Консуллик бўлими берган ...\nЖамиятJuly 29 2019, 03:07


Афғонистон сарҳадида туркман чегарачилари ўлдирилган - BBC News O'zbek\nАфғонистон сарҳадида туркман чегарачилари ўлдирилган\nТуркманистоннинг Афғонистон билан чегара ҳудудида уч нафар туркман чегара қўриқчилари номаълум қуролли шахслар томонидан отиб ўлдирилган.\nДунёдаги энг ёпиқ давлатлардан ҳисобланган Туркманистон чегарасида юз берган ҳодиса орадан уч кун ўтиб маълум бўлмоқда.\n24 майда содир бўлган бу воқеа ҳақида Қундуз полициясига иқтибосан Афғонистондаги Би-би-си мухбири Мубин Ғофурий хабар бермоқда.\nҲодиса ҳақида Туркманистон томони ҳам Афғонистон ҳукумати мухолиф гуруҳлари ҳам бирор изоҳ билдирмаган.\nБодғиз вилоятидан етиб келган хабарларга кўра, қуролли кучлар Боломмурғон улусининг Хўжагурдин минтақасида чегарага ўрнатилган тиканли симларни кесиб ўтиб, Туркманистоннинг чегара қўриқчи қароргоҳига ҳужум уюштириб, учта туркман аскарини отиб ўлдирган.\nЎз исмини айтмаган Бодғиз вилояти расмийларидан бирига кўра, қуролли кишилар чегарачиларни ўлдирганидан кейин уч Калашников автоматини ҳам ўзлари билан олиб кетганлар.\nБундан бир неча ой олдин ҳам қуролли Афғон Толибони Туркманистоннинг уч чегара қўриқчиларини айни шундай бир ҳужумда отиб ўлдирганди.\nImage caption Аскарлари чегарада ўлдирилгани ҳақида Туркманистон хабар бермаган.\nТуркманистон республикаси Афғонистон билан 219 чақирим қўшма чегарага эга. Унинг катта қисми Бодғиз вилоятида жойлашган.\nАйни пайтда мамлакатнинг шимолий-шарқий Қундуз вилояти хавфсизлик масъулларига кўра, куни кеча махсус хизмат ходимлари томонидан Толибонга тегишли олти киши қўлга олинган.\nҚундуз вилоятининг полиция бошлиғи Ғулом Мустафо Муҳсиний матбуот йиғини орқали қўлга олинган шахсларнинг полиция зобитларини террор этиш учун масъулиятлари борлигини айтиб, улар бир йилдан бери бу борада Қундуз марказида фаолият юритишган ва бир неча зобитни ўлдирганларини маълум қилди.\n"Улар текширилганда ёнларидан қурол ҳам чиқди. Бу гуруҳ полиция тарбиялаш идорасидаги ўқитувчини Седарак минтақасида ўлдирган, бундан бошқа бир неча зобитларни ҳам отганлар. Гуруҳ қўлга олиниши куни ҳам бир террористик амални бажаришни режалаштирган бўлган. Ўз вақтида улар ушланди", дейди Қундуз вилояти полиция бошлиғи Муҳсиний жаноблари.\nШунингдек, унинг айтишича, қўлга олинган шахслар ўз жиноятларини тан олган. Хусусан полиция тарбиялаш марказидаги ўқитувчилардан бирини 11 ёшли боласи билан ўзи ва шериги бирга ўлдирганларини айтган.\n"Ўртоғим қўлидаги қуроли билан толибоннинг буйруғи асосида бир неча зобитларни ўлдирди. Аммо ҳозир ҳукуматдан талаб қиламизки, бизни авф этсин", дейди террористик гуруҳ аъзоларидан бири полиция сўровида.\n"Мен Толибон буйруғи билан полис зобитларини ўлдирар эдим. Биз бу гуноҳни қилганимизни тан оламиз. Лекин бу ишни бажаришдан хурсанд эмасмиз", дейди жангарилардан бири.\nАйтилишича, бу террористик гуруҳ Толибонга нисбат берилади. Лекин Толибон гуруҳи шу пайтгача қўлга олинган шахслар ҳақида бирор бир муносабат билдирмаган.\nШимолий-шарқий Қундуз вилояти мамлакатнинг анча нотинч вилоятларидан саналиб, хусусан Толибон гуруҳи ўз фаолиятини бу вилоятнинг турли ҳудудларида ортиб бормоқда. Аҳоли эса бу ҳолатдан жиддий ташвиш билдиради.\nЛекин хавфсизлик кучлари Қундузда жангариларнинг ҳужумларини олдини олиш учун уларга қарши ҳарбий амалиётларни йўлга қўйганини маълум қилиб, ҳозиргача Толибонга пухта зарар етказилганини иддао қилади.\n2014 йил охирида Афғонистондан хорижий қўшинлар олиб чиқилгач, Толибон фаол минтақалардаги хавфсизлик масаласи кўпчиликни хавотирга солади.


Республика шошилинч тиббий ёрдам илмий маркази Наманган филиали\n14 Сентябрь 2016 13:53\nШошилинч травматология бўлими ўз иш фаолиятини 2003-йилдан бошлади. Хозирда 7 нафар олий тоифали травматолог шифокорлар 18 нафар ўрта ва 12 нафар кичик тиббиёт ҳодимлари хизмат қилиб келмоқдалар. 2003-йилдан 2016-йил давомида 15650 та травматалогик бемор даволанган.\n14 Сентябрь 2016 12:56\nТерапевтик реанимация булими\nТерапевтик реанимация бўлими 2000 йили ташкил этилган. Бўлимда 13 та врач, 45 та ҳамшира иш фаолиятини юритмоқда.\n14 Сентябрь 2016 12:22\nРеспублика шошилинч тиббий ёрдам илмий маркази Наманган филиали 2-хирургия бўлими 20 ўринга мулжалланган бўлиб, 2005 йил 1 июлда ташкил этилган.\n14 Сентябрь 2016 12:03\n2- шошилинч кардиология бўлими\n2- шошилинч кардиология бўлими 20 ўрин жойга мўлжалланган бўлиб, жами 30 та ходим ишлайди, шундан: 6 нафар врач; 1 та тиббиёт фанлари доктори, 2 та олий тоифали ва 2 та иккинчи тоифали врач фаолият кўрсатади. Хамширалар 13 та, фаррошлар 10 тани ташкил қилади. Охирги 15 йил ичида бўлимда битта фан доктори ва иккита фан номзоди чиқарилди.\n05 Сентябрь 2016 13:25\n31 Август 2016 10:09\nРеспублика шошилинч тиббий ёрдам илмий маркази Наманган филиали фаолияти тугрисида\nУзбекистон Республикаси Президентининг 1998 йил 10 ноябрдаги ПФ-2107 сонли «Республикада согликни саклаш тизимини ислох килиш Давлат дастури» тугрисидаги Фармони асосида тузилган республика мувофиклаштирувчи комиссия кенгаши йигилишининг 1999 йил 9 январдаги 3-сонли карори билан маъкулланган, согликни саклаш вазирлигининг 1999 йил 18-сонли буйругига асосан вилоят хокимлиги согликни саклаш бошкармасининг 1999 йил 2 февралдаги 22/1 сонли буйруги билан 480 уринли собик вилоят куп сохали шифохонаси урнида 350 уринли Республика шошилинч тиббий ёрдам илмий маркази Наманган вилояти филиали ташкил этилди. 1999 йил 21 апрелдан марказни таъмирлаш ва реконструкция ишлари бошланиб, 2000 йил май ойида нихоясига етказилди ва ушбу йилнинг 22 май куни марказни очилиш маросими булиб утди.


ЎзА - Ёшлар ҳарбий қисмда\n04.12.2017 14:10 Чоп этиш версияси\nФарғона шаҳридаги ҳарбий қисмлардан бирида Ўзбекистон Республикаси Конституцияси қабул қилинганининг 25 йиллигига бағишлаб ҳарбий хизматчилар ва ёшлар учрашуви бўлиб ўтди. Шарқий ҳарбий округ қўшинлари қўмондонлиги томонидан ташкил этилган тадбирда Фарғона шаҳридаги “Темурбеклар мактаби”, Фарғона давлат университети қошидаги 3-академик лицей ўқувчилари, Марғилон шаҳридаги 1-Меҳрибонлик уйи тарбияланувчилари иштирок этди.\nТадбирда Шарқий ҳарбий округ қўшинлари қўмондони, полковник Т.Эргашев мамлакатимиз мудофаа қобилиятини мустаҳкамлаш, ихчам, тезкор ва замонавий миллий армиямизни шакллантириш йўлидаги изчил ислоҳотлар юксак самаралар бераётганини таъкидлади.\nКонституциямизда Қуролли Кучларнинг ҳуқуқий мақоми аниқ белгилаб қўйилган, армиямиз Ўзбекистон суверенитети ва ҳудудий яхлитлиги, халқимизнинг осуда ҳаёти ва хавфсизлигини таъминлаш учун ташкил этилгани таъкидланган. Ўзбекистон Республикасининг “Мудофаа тўғрисида”ги, “Умумий ҳарбий мажбурият ва ҳарбий хизмат тўғрисида”ги қонунлари Қуролли Кучларимиз ташкилий асосларини ўзида мужассам этган. Давлатимиз раҳбари ташаббуси билан юртимиздаги барча ҳарбий академик лицейларнинг “Темурбеклар мактаби” деб номланиши аждодларга муносиб ворисларни тарбиялаш, жисмоний ва маънавий баркамол авлодни тайёрлашга хизмат қилмоқда. Турли соҳа ва тармоқларда катта натижаларга эришиб келаётган йигитлар учун “Мард ўғлонлар” давлат мукофоти таъсис этилгани бу эзгу мақсадларни янги босқичга кўтаришда муҳим рағбат бўлди.\nҲарбий хизматчилар ўқувчи-ёшларга маҳоратли, машқда тобланган, кучли қўшин Ватаннинг қудратини белгилаши, чегаралари дахлсиз, тинчлик-хотиржамлик барқарор юрт ҳамиша обод ва фаровон бўлиши, мамлакатимиз мана шундай миллий армияга эга экани ҳақида ғурур билан сўзлаб берди. Ёшлар ҳарбий қисмдаги шароитлар билан танишди.\n– Бугун ҳарбий қисмдаги шароитларни кўриб, ҳарбий бўлишга қизиқишимиз янада ортди, – дейди “Темурбеклар мактаби” ўқувчиси Хуршид Турсуналиев. – Ватанни ҳимоя қилиш, унинг тинчлиги ва осойишталигини асраш ҳар биримизнинг муқаддас бурчимиздир. Мана бундай учрашувлар эса биз, ёшларни ватанпарварлик руҳида тарбиялашда катта аҳамиятга эга.


Муросасиз баҳслар якуни\nПойтахтимиздаги Республика олимпия захиралари теннис мактаби кортларида бир ҳафта давом этган “Таshkent Challenger” халқаро турнири якунланди.\nМусобақанинг финал учрашувида испаниялик Гильермо Гарсия-Лопес Польша вакили Камил Майхржак билан баҳс олиб борди.\nЯрим финал учрашувида ҳамюртимиз Денис Истоминни мағлуб этган тажрибали Гарсия-Лопес ҳал қилувчи беллашувда ҳам рақибини 6:1, 7:6 ҳисобида енгиб, турнир ғолибига айланди.\nШунингдек, жуфтлик баҳсларининг бош соврин эгалари маълум бўлди. Чилилик Ханс Подлипник-Кастильо ва беларуслик Андрей Василевский тандеми финалда ҳиндис-тонлик теннисчилар — Юки Бхамбри ҳамда Дивиж Шаранни икки сетда 6:4, 6:2 ҳисобида мағлубиятга учратди.\nРустамнинг аҳди қатъий\n“Рио — 2016” Олимпиадасининг бронза медаль соҳиби Рустам Тўлаганов профессионал боксга ўтди. Юртдошимиз шу кунларда АҚШда ўзининг дастлабки жангига мексикалик мураббийлар бошчилигида тайёргарлик кўрмоқда.\nР. Тўлаганов 28 октябрда Чикаго шаҳрида “Top Rank” промоутерлик компанияси ташкилотчилиги остида уюштириладиган мусобақа кечасида рингга кўтарилади. Ҳозирча унинг рақиби маълум эмас.\nМаълумот ўрнида айтиб ўтамиз, яна бир истеъдодли боксчимиз, Олимпиада чемпиони Фазлиддин ўоибназаров ҳам “Top Rank” компанияси аъзоси ҳисобланади.\nЙўлланма учун курашади\nФутзал бўйича Ўзбекистон терма жамоаси 2018 йилги Осиё чемпионати финал босқичи йўлланмаси учун саралаш турнирида иштирок этади.\nМарказий ва Жанубий Осиё минтақасининг ўтиш беллашувлари 15 — 17 октябрь кунлари Эроннинг Табриз шаҳрида бўлади.\nБаҳодир Аҳмедов бош мураббийлигидаги футзалчиларимиз “А” гуруҳида Қирғизистон, Туркманистон ҳамда Непал терма жамоаларига қарши баҳс юритади. “B” гуруҳида мезбонлар Афғонистон ва Тожикистон вакиллари билан куч синашади.\nГуруҳларда 1 ҳамда 2-ўринларни эгаллаган жамоалар 2018 йилнинг 6 — 18 февраль кунлари Хитой Тайпейида ўтказиладиган қитъа чемпионатида қатнашиш ҳуқуқини қўлга киритади.\nМазкур рукндаги бошқа мақолалар: « Ватан шаънидан шахсий манфаат устунми?\tМуддатидан олдин Осиё чемпионатига чиқди »


ИнтерФУТБОЛ :: Қўшалоқ омадсизлик\n2018 йили Жесси Лингард Британия футболининг келажаги порлоқ вакилларидан бири ҳисобланарди. Тезкор ярим ҳимоячи «МЮ» асосий таркибига жойлашди, Англия термасига чақирилди, ЖЧ-2018да миллий жамоа етакчилари қаторида кўриниш берди. Бу ерда гап XXI асрдаги энг кучли Англия термаси ҳақида бормоқда. Россияда Лингард Панама дарвозасини ажойиб тарзда ишғол қилди, бунданда муҳимроқ учрашувларда ҳам ёмон кўринмади. Гўёки, Англияда камида топ-клублар ва миллий жамоа учун сифатли ўйинчи тарбияланганди. Аммо кейинчалик Лингарддан омад юз ўгира бошлади. Sport24.ru тақдим этган қуйидаги мақола шу ҳақда.\nМана бир йилдирки, Жессига ишонч йўқолгандек. Фойда кам, самарасиз югуришлар кўп, «МЮ» мухлислари ундан норозилар: «Бу йигит майдонда нима қиляпти?». Лингарднинг статисткаси ҳам яхши эмас. 30та ўйинда атиги битта «ассисит» ва битта гол. Демакки, «гол}пас» тизими бўйича 2 очко. Эътиборлиси, мазкур ҳолатда ўртоқлик ва назорат учрашувлари ҳам инобатга олинган. Лингард ягона голини шу ўйинларнинг бирида урган: янги мавсум арафасида «Милан» дарвозасини ишғол қилган.\nМаълум бўлишича, 26 ёшли англияликнинг муаммолари фақатгина яшил майдонга тааллуқли эмас экан. Бизнесда ҳам ишлари юришмаяпти. 2018 йилнинг ёзида, айнан жаҳон чемпионатидаги муваффақиятли иштирокдан сўнг, Лингард хусусий либослар тизимини йўлга қўйди. Нима, Криштиану Роналду буни уддалаган-ку. Жесси эса эплай олмади.\nУнга тегишли JLingz либослар бренди фақат зиёнга ишламоқда. Жуда жиддий зиёнга. Бир йил мобайнида Лингард хусусий кийимлари туфайли 200 минг фунт стерлингдан кўпроқ маблағ йўқотди, дея хабар берди Daily Mail.\nТўғри, Лингард учун бу сумма сариқ чақага тенг бўлиши мумкин. Унинг ойлик маоши 360 минг фунтни ташкил этади. Яъни йилига 4 миллиондан кўпроқ. Шундай экан, Лингард бизнесдаги муаммолар туфайли оч қолмаслиги турган гап.\nАммо барибир, қайғуришга сабаб бор: Жессининг либослари машҳурликка эришолмаяпти. Дарвоқе, бренд камтарона - англиялик футболчи логотип сифатида ўзининг голни нишонлаш услубини қўллади. Қўшимчасига, Лингарднинг бош мураббийи Оле-Гуннар Сульшер ҳам унга фикрини очиқчасига айтди: «Сен кийим-кечакларингни қўйиб, футбол ҳақида ўйлашинг керак».\nЭнг қизиғи, Лингард деярли бир йилдан буён гол урмаяпти. Сўнгги марта унинг расмий учрашувларда голни ўзига хос тарзда нишонлашини мухлислар 2019 йилнинг январида кўришганди. Шунда ҳам АПЛ ёки Чемпионлар Лигаси учрашуви эмас, «Арсенал»га қарши кечган Англия кубоги баҳсида (3:1). Шундан буён Лингарднинг «нишонлаш услуби»ни фақатгина JLingz либосларида кўриш мумкин бўляпти. Агар уни сотиб олиш истаги туғилса, албатта.\n* Лингарднинг либосларини профессионал моделлардан ташқари, футболчининг ўзи ҳам расмий сайти орқали реклама қилади. Жесси уларни кийса ўзгача кўринишда бўлади.\n* JLingz маҳсулотларининг нархи нисбатан оддий. Футболкалар 20-30, капюшонли свитерлар - 45, куртка - 55 фунт туради. Англия учун бу қиммат эмас.\n* Лингарднинг дўконидан нафақат эркаклар, балки аёллар ва болалар либосларини ҳам харид қилиш мумкин. Кийим-кечаклар тури анча чегараланган: фақат футболка, капюшонли свитер, куртка ҳамда иштонлар бор, холос.


Каъбаи муаззама ичкарисида туғилган ягона инсон\n- Май 08, 2018\nМўминлар онаси Хадича бинти Хувайлиднинг жияни Ҳаким ибн Ҳизом ибн Хувайлид Каъбаи муаззама ичкарисида туғилган ягона инсондир.\nҲаким ибн Ҳизом обрўли, бадавлат оилада оқил, яхши хулқли бўлиб улғайди. Қавми уни ҳурмат қилиб, рифодат (жоҳилия даврида муҳтож ҳожиларга овқат улашувчи) мансабини беришган эди.\nҲаким ибн Ҳизом Муҳаммад Расулуллоҳ соллалоҳу алайҳи васаллам билан пайғамбарлик келмасидан олдин қалин дўст эди. Беш ёш катта бўлса ҳам оламлар Сарвари уни ўзларига яқин тутар, дўстлигига дўстлик, муҳаббатига муҳаббат билан жавоб қилардилар.\nРасулуллоҳ соллалоҳу алайҳи васаллам Ҳакимнинг аммаси Хадича бинти Хувайлидга (розияллоҳу анҳо) уйланганларидан кейин ўрталаридаги алоқа қариндошлик билан янада мустаҳкам бўлди.\nПайғамбар соллалоҳу алайҳи васаллам Ҳакимдек эсли-ҳушли, ақл-фаросатли одамнинг ишларидан ҳайрон бўлардилар. У ва у каби бир неча кишиларнинг тез кунда Исломни қабул қилишига умид боғлардилар.\nМакка фатҳидан бир кун олдин Расулуллоҳ соллалоҳу алайҳи васаллам саҳобаларга:\n– Маккада тўрт киши бор, уларнинг мусулмон бўлмай, мушриклигича қолиб кетиши ақлга сиғмайди, – дедилар.\n– Улар кимлар, ё эй Аллоҳнинг Расули? – деб сўрашди.\n– Аттоб ибн Усайд, Жубайр ибн Мутъим, Ҳаким ибн Ҳизом ва Суҳайл ибн Амр, – деб жавоб бердилар.\nАллоҳнинг фазли билан барчаси Исломни қабул қилди.\nРасулуллоҳ соллалоҳу алайҳи васаллам Макка фатҳ этилганидан сўнг ҳам Ҳаким ибн Ҳизомга ҳурмат кўрсатдилар ва жарчиларга бундай дейишни буюрдилар:\n“Ким шериги бўлмаган Аллоҳдан бошқа илоҳ йўқ, Муҳаммад Унинг қули ва элчисидир, деб гувоҳлик келтирса, молию жони омонда.\nКим Каъбага кириб, қуролини топширса, молию жони омонда.\nКим уйига кириб, эшигини беркитиб олса, молию жони омонда.\nКим Абу Суфённинг уйига кирса, молию жони омонда.\nКим Ҳаким ибн Ҳизомнинг уйига кирса, молию жони омонда...”\nҲакимнинг уйи Макканинг қуйи, Абу Суфённики эса юқори қисмида эди.\nҲунайн ғазотидан сўнг Ҳаким ибн Ҳизом Расулуллоҳ соллалоҳу алайҳи васалламнинг ҳузурига бориб, ўлжадан улуш сўради. Пайғамбаримиз соллалоҳу алайҳи васаллам сўраганини бердилар. Яна сўради. Сарвари олам яна улуш ажратдилар. Сўрай-сўрай Ҳакимнинг улуши юзта туяга етди. Шунда Пайғамбаримиз соллалоҳу алайҳи васаллам:\n– Эй Ҳаким, дунё ширин ва мафтункор. Ким ундан қаноат билан фойдаланса, баракага эришади. Очкўзлик билан ҳаракат қилган, ундан маҳрум бўлади. Тепадаги қўл пастдагисидан яхшироқдир, – дедилар.\nБуни эшитган Ҳаким:\n– Ё Расулуллоҳ, Буюк Зотга қасам, энди ҳеч кимдан ҳеч нарса сўрамайман, – деди ва умрининг охиригача шу сўзида турди.\nАбу Бакр розияллоҳу анҳу даврида бир неча марта хазинадан улушини олишга чақиришди, аммо у ҳеч нарса қабул қилмади.\n2743 марта ўқилди\nДругие материалы в этой категории: « Улуғ саҳобий: Биз ҳалимликда фақат яхшилик кўрган қавммиз\tУмматнинг ишончли кишиси »


02:05 25 Май 2020\n14:36 06.02.2020 Ҳавола олиш\nМайкл Помпео ўз ташрифи давомида эълон қилган ҳужжат - АҚШ Марказий Осиёда 2025 йилга қадар қандай ҳамкорликни йўлга қўймоқчи эканлигини кўрсатди.\nТОШКЕНТ, 6 фев — Sputnik. АҚШ давлат котиби Майкл Помпео Марказий Осиёга бўлган ташрифи доирасида АҚШнинг 2019-2025 йилларга мўлжалланган Марказий Осиё бўйича стратегиясини эълон қилди.\nУшбу Стратегия 6та асосий бўлимдан иборат бўлиб, улар қуйидагилардан иборат:\n1.Марказий Осиё давлатларининг суверенитети ва мустақиллигини қўллаб-қувватлаш. Ушбу мақсадда АҚШ ҳудудда ўзининг дипломатик иштирокини оширади. Ундан ташқари “ҳудуда тарқоқликка олиб келаётган келишмовчиликларни енгиб ўтишда ёрдам беради”. АҚШ Марказий Осиё электр ҳалқаси ҳамда савдо сотиқни ривожлантиришда иштирок этади.\nБешкекда ташкил қилинаётган “Америка Марказий Осиё Университети” – ҳудуднинг ёш ақллари АҚШ илмий унвонларини олиш, керакли бизнес кўникмаларни ўрганиш учун ўсиб борувчи хабга айланади ва ҳудуд билан узоқ муддатли уюшмалар ташкил қилишга хизмат қилади.\nМарказий Осиёда террорчилик хавфини камайтириш, бу ерни террорчилар яшириниш жойига айлантирмаслик.\n3. Афғонистон билан ҳамкорликни кучайтириш. АҚШ Афғонистон хавфсизлиги бутун Марказий Осиё учун муҳим деб ҳисоблайди.\n4. АҚШ ҳукумати МО давлатлари Афғонистон билан алоқаларни ривожлантиришни қўллаб-қувватлайди.\n5. Ҳудудда ҳуқуқ устуворлигини ҳамда инсон ҳуқуқларини таъминлаш.\n6. АҚШнинг Марказий Осиёга сармоя киритишини қўллаб қувватлаш.\n“АҚШнинг Марказий Осиё ишларида муваффақиятли иштирок этиши - бизнинг миллий хавфсизлик, хориждаги манфаатларимиз ва фуқароларимизни ҳимоя қилиш учун хизмат қилади”, - дейилган АҚШ стратегиясида.\nЭслатиб ўтамиз, россиялик эксперт Андрей Казанцев, бироз олдин АҚШ давлат котиби Марказий Осиёга келишидан асосий мақсад – ушбу ҳудудда айни дамда етакчилик қилаётган Россия ва Хитойга нисбатан ўз позициясини кучайтириш мақсадида келган деб хабар қилган эди.


Ўзбекистонда коронавирусга қарши кўрилаётган чоралар доирасида Хитойдан иккита чартер рейс орқали малакали шифокорларни олиб келишга тайёргарлик кўрилмоқда. Бу ҳақда ЎзА хабар қилади.\nКоронавирусга қарши курашда хитойликлар эришган муваффақиятлар Соғлиқни сақлаш вазири Алишер Шодмонов томонидан ҳам эътироф этилган.\n“Бугунги кунда фақат Хитой коронавирусни ўсишини тўхтата олди. Ўлимларни ҳам ортга қайтара олди, ижобий ўзгартиришга эришди, вазиятни қўлга олди. Ниманинг ҳисобига? Тартиб-интизомнинг ҳисобига. Халқнинг тўғри тушунгани ҳисобига. Хитойда ҳам бошида анча қийинчилик бўлди. Ҳаттоки улар карантин талабларига риоя этмаганларга жиноий жавобгарлик жорий этиб, махсус қамоқхоналаргача олиб боришди”, деган вазир А.Шодмонов ўзбекистонликларни расмийлар талабларига риоя этишга чақирди.


Озодликка Фарғонадан келган бир мактуб муаллифи ўзи яшаб турган ҳудудда оилалар бузилиб кетаётганидан ташвиш билдирди. Хат муаллифи оилалар бузилиши ортида аксарият ҳолларда майда маиший сабаблар ётганини ёзди. Масаланинг муаммо даражасига етаёзганини у масжидлар имомлари ўз маъвизаларида шу мавзуга кўпроқ эътибор қарата бошлаганидан ҳам сезган.\nМухбиримиз мавзуни ўрганар экан, вилоятнинг баъзи туманларида ажралишлар бир йилда 20 фойиздан кўпроққа ошганини аниқлади.\nЭнг аввало Ўзбекистон Республикаси Давлат статистика қўмитаси яқинда эълон қилган маълумот билан танишинг: 2013 йили мамлакат бўйлаб 303,7 минг никоҳ ва 24 минг ажралиш қайд этилган.\nЯъни 1000 кишига 10 никоҳ тўғри келган ва 2012 йилда ҳам худди шундай кўрсаткич қайд этилган.\nНикоҳлар сонида ўзгариш қайд этилмаган бир пайтда ажралишлар сони ошган. 2012 йили ҳар 1000 кишига 0,6 ажралиш тўғри келган бўлса, 2013 йили ҳар 1000 кишига 0,8 ажралиш тўғри келган.\nБир қарашда бутун мамлакатнинг бу ўртача кўрсаткичи катта ташвиш учун асос бўлолмайдигандай.\nБироқ алоҳида бир туман кўрсаткичи анча ташвишлидир. Масалан, Фарғона вилоят Бувайда туманида 2012 йили ҳаммаси бўлиб 65 оила ажрашган бўлса, 2013 йили бу кўрсаткич 87 оилани ташкил қилган. Демак, Бувайдада ажралишлар сони бир йилда 20 фоиздан кўпроққа ошган. Келтирилган рақамлар Озодликнинг туман ҳокимлигидаги манбасидан олинди.\nЎзбекистонда оилани сақлаб қолишга маҳалла фаоллари ҳамда давлат ташаббуси билан тузилган нодавлат ташкилотлар жалб этилган.\n“Маҳалла” хайрия жамғармаси ўша ташкилотлардан бири бўлиб, унинг Бувайда туман бўлими вакили ажралишларнинг олдини олиш бўйича олиб бориладиган ишлар тўғрисида гапирар экан, бундай деди:\n- Маҳаллаларнинг маслаҳатчилари бор. Улар ўз ҳудудидаги нотинч олилаларнинг ҳаммасини билади. Нотинчлик сабабини ўрганишади. Иложи борича яраштиришга ҳаракат қилади, деди “Маҳалла” жамғармаси вакили.\nУнинг айтишича, маҳаллалардаги яраштирув комиссиялари жуда тоқатли бўлиб, ажрашмоқчи бўлган эр-хотин можаросини “неча марта керак бўлса, шунча марта кўриб чиқишга тайёр”.\n- Маҳалланинг яраштирув комиссияси ажрашмоқчи бўлган оила масаласини неча марта кўради?\n- Кўрўвради яраштиргунча...\nОхир-оқибат маҳалла даражасида яраштиришнинг имкони топилмаса, эр-хотин... йўқ, судга эмас, туман яраштирув комиссиясига чақиртирилади.\n- Агар маҳалланинг кучи етмаса, туман яраштириш комиссиясига тавсия этилади. Туман комиссияси ҳам яраштира олмаса, судга бериши мумкин. Лекин биз судга бер, деб айтмаймиз, деди “Маҳалла” хайрия жамияти Бувайда туман бўлимининг ўзини таништирмаган вакили.\nПенсионер Маъруфжон ака Абдураҳмонов Фарғона шаҳри, Маърифат маҳалласи яраштирув комиссияси аъзоси. У ҳам кейинги пайтларда ажралишлар кўпайиб бораётганини эътироф этди. Лекин Маъруфжон ака шаҳар кўрсаткичларини пасайтирмаслик учунгина нима қилиб бўлса ҳам оилани сақлаб қолиш тарафдори эмас.\n- Мен ўшандай “разбор”ларда иштирок этиб, эр-хотиннинг бундан буён бирга яшай олишига кўзим етмаса, буни дарҳол ўзларига айтаман. Иккалаларинг ҳам бир-бирларинг учун бутунлай ёт одам экансизлар, ажралаша қолинглар, дейман. Чунки яхшилик билан ажрашишни ҳам билиш керак, деди Маъруфжон ака Абдураҳмонов.\nМавзуни ўрганишимизга туртки берган тингловчимиз “масжидлар имомлари ўз маъвизаларида шу мавзуга кўпроқ эътибор қарата бошлагани” тўғрисида ёзгани учун Ўзбекистон мусулмонлари идораси раиси муовини шайх Абдулазиз Мансур билан ҳам боғландик.\nОлимнинг айтишича, имомларнинг оила масалаларига кўп тўхталаётгани рост ва имомларга тавсия этилаётган мавзулар тезисларини ёзишда шахсан ўзи ҳам иштирок этади.\nШайх Абдулазиз Мансурнинг фикрича, ёш куёв-қаллиқ дунёқарашининг бир-бирига мос келмаслиги, қуда тутинаётган оилалар моддий имкониятларининг турлича эканлиги, икки ёшнинг кўнглига қарашнинг ўрнига ота-оналар ўз қарашларидан келиб чиқиб худбинлик қилаётгани, келиннинг тўйдан кейиноқ ҳомиладор бўлмаслиги, яъни куёв томоннинг сабрсизлиги, иш излаб бошқа давлатларга кетган эрларнинг оиласидан хабар олмай қўяётгани каби сабаблар оилалар бузилишига олиб келмоқда.\nШайх Абдулазиз Мансур ажрашишлар сабаблари тўғрисида


Маъмурий тартиб-таомилларнинг ҳуқуқий асослари\nЎзбекистон Республикаси Президенти Шавкат Мирзиёев томонидан қабул қилинган 2017-2021 йилларга мўлжалланган Ҳаракатлар стратегияси доирасида давлат бошқарувида “Халқ давлат органларига эмас, балки давлат органлари халқимизга хизмат қилиши керак” деган бутунлай янгича ғояни жорий этиш нафақат юртимизда, балки бутун дунёда ҳам ижобий эътирофларга сабаб бўлмокда. Бу эса анъанавий давлат бошқаруви ўрнига, Ўзбекистонда “давлат органлари халқимизга хизмат қилиши керак” деган бутунлай янгича ғояга асосланган замонавий оммавий маъмурчиликнинг жорий этилиши билан ҳам тавсифланади. Давлат органларининг раҳбар ва ходимларини халққа хизмат қилдириш учун эса қандайдир ҳуқуқий механизмларни йўлга кўйиш лозим бўлади. Шу маънода, Ўзбекистонда 2018 йил 8 январда қабул қилинган “Маъмурий тартиб-таомиллар тўғрисида”ги Қонуннинг ўз мазмун-моҳияти, асосий принципларига кўра, давлат органларининг хусусий шахслар билан бўладиган муносабатларида уларни халқ хизматида бўлишининг ҳуқуқий механизмини шакллантирилгани энг муҳим жиҳатларидан биридир.\nЗамонавий шароитларда давлат бошқаруви самарадорлиги ҳар қандай давлатнинг барқарор ва жадал ривожланишига боғлиқдир. Аҳолига давлат томонидан кўрсатиладиган хизматларнинг соддалаштирилиши, маъмурий тартиб-таомилларнинг шаффофлиги коррупциявий омилларнинг камайишига, шунингдек, давлат ҳокимиятининг ички ва халқаро миқёсдаги нуфузининг ошишига хизмат қилади. Бундан ташқари, у ёки бу давлат бошқарув органи фаолияти билан боғлиқ маълумотларнинг очиқлиги, жамиятнинг ташаббускор аъзолари томонидан бериладиган самарали ғояларни ўз вақтида амалиётга татбиқ этиш имкониятини яратади.\nXX аср бошига қадар маъмурий тартиб-таомилларнинг ёки унга яқин бўлган масалаларнинг мамлакатимиз худудида мавжуд бўлишининг тарихий-ҳуқуқий асосларига кўра, фуқаролар ва давлат ўртасидаги муносабатлар маълум тарзда тартибга солинганлиги ёки бу ҳақда назарий фикрлар, амалий тажрибалар мавжуд бўлганлигини кўришимиз мумкин. Албатга, келтирилган маълумотларга асосланиб, биз тадқиқ этаётган маъмурий тартиб-таомилларнинг замонавий шакл ва мазмунда мавжуд бўлгани ёки функциялангани ҳақида гапириш қийин. Аммо таҳлиллардан шуни хулоса қилиш мумкинки, ҳозирги Ўзбекистон ҳудудида ўрта асрларда ҳам маъмурий тартиб-таомилларга яқин бўлган масалалар ўзига хос тарзда ривожланиб борган ва долзарб аҳамият касб этган. Маъмурий тартиб-таомиллар ҳақида гап борганда асосан “маъмурий процесс” деган умумий тушунча асосида давлат бошқарувида ижро-фармойиш берувчи органларнинг барча фаолияти маълум бир нормалар билан тартибга солиниши назарда тутилган. Ҳуқуқшунос олим Ж.Неъматовнинг фикрлашича, Совет маъмурий ҳуқуқининг юқорида келтирилган бундай илмий қарашлари Ўзбекистон мустақилликка эришганидан кейин ҳам маълум вақт давомида ўзининг таъсирини сақлаб қолган. Демак, буни қуйидагича тушуниш мумкин, яъни МДҲ давлатларида маъмурий тартиб-таомиллар тўғрисидаги қонунчилик мазмунан бир-биридан кескин фарқ қилиши кўзга ташланади. Бир қатор давлатлар маъмурий тартиб-таомилларни тушунишда уни кенг маънода, яъни бутун давлат бошқарув жараёни сифатида қамраб олган ҳамда бу ҳақда қонунлар қабул қилган. Иккинчи гуруҳ давлатлар эса хорижий давлатлар мутахассислари ёрдамида ўз тилида қонун қабул қилган, лекин унинг имплементациясида бир қатор қийинчиликларга дуч келмоқда.\nБундан ташқари, яна баъзи бир давлатлар борки, улар маъмурий тартиб-таомиллар тўғрисидаги қонунни ҳали қабул қилмаган. Маъмурий тартиб-таомиллар шаклан мавжуд бўлсада, моҳиятан ўзининг асл функциясини амалга ошира олмаслиги мумкин. Қонуннинг ҳуқуқий асосларини гапиришдан олдин унинг нима сабабдан ишлаши ёки ишламай қотиб қолиши ҳақида фикр билдириш лозим ва бу ҳақида турлича қарашларни илгани суриб, тегишли тартибда таклифлар ишлаб чиқилиши ҳам мумкин.\nБиринчидан, давлат хизмати ва бошқа соҳаларнинг ривожлантирилиши маъмурий тартиб-таомилларни асл моҳияти намоён бўлмаслиги, функцияланмаслигига олиб келмоқда. Натижада маъмурий тартиб-таомил тўғрисидаги қонун шунчаки қоғозда қолиб кетаётгани, амалиётда эски тартиб бўйича фаолият юриталаётганини кўриш мумкин.\nИккинчидан, хорижий давлатлар мутахассислари ёрдамида ўз тилида қонун қабул қилган давлатларда қонунни тўғри тушуниш ва англаш ҳамда унинг имплементациясида жиддий камчилик ва бир қатор қийинчиликлар юзага чиқаётганлиги кўзга ташланади.\nИлмий aдaбиётлaрдa мaъмурий тартиб-таомиллaрнинг мaзмун-моҳияти тўғрисидa кўплaб фикрлaр келтирилaди. Лекин мaъмурий тартиб-таомиллaрнинг ҳуқуқий асослари сифатида унинг принциплaрига алоҳида тўхталишади. Ушбу принциплар ҳaммa дaвлaтлардa ҳaм мaвжуд эмaс. Мисол учун AҚШ вa Гермaния мaъмурий тартиб-таомиллaр тўғрисидaги қонунлaридa принциплaр aлоҳидa ўрнaтилмaгaн. Чунки, ушбу принциплaр Конституция вa суд aмaлиётининг ўзида ҳaм мaвжуд. Япония мaъмурий тартиб-таомиллaри ҳам судлaр ҳуқуқнинг умумий принциплaри вa ҳуқуқий дaвлaтдaн келиб чиқиб мaъмурий тартиб-таомиллaргa суд aмaлиётидa йиллaр дaвомидa шaкллaнгaн мaълум бир принциплaрни тaтбиқ этиб боришaди. Бу эсa судлaргa мaъмурий ишлaрни кўришдa қонунни тaлқин этиш борaсидa кенг вaколaтлaр берилгaнлигидaн келиб чиқишини aлоҳидa тaъкидлaш ўринлидир.\nТaъкидлaш жоизки, нaфaқaт мaъмурий тартиб-таомиллaр принциплaри, бaлки мaъмурий тартиб-таомиллaр тўғрисидaги қонуннинг кўпгинa бошқa қоидaлaри ҳaм мaмлaкaтимиз учун янги ҳисоблaнaди. Бу борaдa рус тилидa гaрчи бир қaнчa тaдқиқотлaр олиб борилгaн бўлсaдa, ўзбек тилидa мaъмурий тартиб-таомиллaрнинг мaзмун-моҳияти, aсосий принциплaри вa бошқa қоидaлaри ҳaли ҳуқуқий жиҳaтдaн илмий тaдқиқ этилмaгaнлиги фикримизнинг яққол далилидир.\nЛекин мaсaлaнинг бошқa томони шундaки, мaъмурий ҳуқуқнинг нaзaрий aсослaрини ҳaр бир дaвлaт ўзи ривожлaнтириши лозим. Бу унинг маъмурий органлари, суди ва олимларига боғлиқ бўлган ҳодиса ҳисобланади. Шу мaънодa хорижий дaвлaтлaр “қолиплaри” aсосидa эмaс, бaлки миллий қонунчилигимиз вa суд aмaлиётимиздaн келиб чиқиб, мaъмурий тартиб-таомиллaрни ўз тилимизгa тўғри ўгиришимиз зaрур. Яъни маъмурий тартиб-таомилларнинг ҳуқуқий асоси бўлган қонунни ўз тилимизга амалиётимиздан, муаммоларимиздан келиб чиқиб ишлаб чиқилиши лозим.\nAввaло шуни aлоҳидa тaъкидлaш жоизки, Маъмурий тартиб-таомиллар Қонунидa ҳозиргa қaдaр мaмлaкaтимиз қонунчилигидa келтирилмaгaн ёки кaм учрaйдигaн бир қaтор янги принциплaр мaъмурий aмaлиётгa жорий этилган. Булaргa қуйидaгилaрни мисол қилиб келтиришимиз мумкин: мутaносиблик, тинглaниш имкониятининг мaвжудлиги, ишончнинг ҳимоя қилиниши, мaъмурий ихтиёрийликнинг (дискрецион вaколaтнинг) қонунийлиги, текшириш принциплaридир. Амалга оширилган таҳлиллар жойларда маъмурий қонунчилик нормаларини қўллаш билан боғлиқ жиддий муаммолар мавжудлигини кўрсатмоқда. Хусусан, жойларда тўпланиб қолган муаммоларнинг ўз вақтида ҳал этилишини таъминламаслиги, ижро этувчи ҳокимият органлари ва улар раҳбарлари жавобгарлик соҳасининг аниқ чегарасининг мавжуд эмаслиги соҳа қонунчилигини чуқур таҳлилдан ўтказишни талаб этмоқда. Давлатимиз раҳбари Шавкат Мирзиёев “Энди ҳар биримиз, энг аввало, давлат бошқаруви органлари раҳбарларининг вазифаси – ўзимиз масъул бўлган соҳа ва тармоқда ишларнинг аҳволини танқидий баҳолаш асосида зиммамизга юклатилган вазифаларни масъулият билан бажаришни таъминлашдан иборат”[i], – деб билдирган фикрлари маъмурий қонунчилик асосларини ҳам қайта кўриб чиқишни тақозо этмоқда.\nТаъкидлаш лозимки, бугунги кунда маъмурий қонунчилик ўз олдига шахс ва давлат, фуқаро ва ижро ҳокимияти ўртасида юзага келадиган ижтимоий муносабатларни тартибга солиш, давлат бошқаруви соҳасида фуқароларнинг ҳуқуқ ва эркинликлари амалга оширилишини таъминлаш ҳамда уларни ҳимоя қилишни мақсад қилиб қўйган. Шу билан бирга, маъмурий қонунчиликда маъмурий органларнинг дискрециявий ваколатларини амалга оширишни назарда тутувчи нормалар ҳам кенг қўлланилади. Демак, бунга ўхшаш ҳуқуқий нормаларни ишлаб чиқиш айнан бир хил баҳолаш механизмлари ва дискрециявий ваколатларни мустаҳкамловчи юридик техниканинг чуқур ўйланган усул ва воситаларини қўллаш заруратини юзага келтиради.\nИнъомжон ТЎЙЧИЕВ, Камола ИНАГАМОВА, Тошкент туманлараро маъмурий судининг судья ёрдамчилари.\nPrevious «Судлар тўғрисида»ги қонун: судловга тааллуқлилик\nNext МДҲ дaвлaтлaридa мaъмурий тaртиб-тaoмиллaрнинг aсoсий принциплaрини aмaлиётдa ишлaш тaртиби


R S2021-04-06T10:45:15+05:006 Aprel, 2021|Олтин қалам|\nВАТАН ЮРАКДА ЎСГАН ДАРАХТ\nМен Ватанни на китоб, на жаридадан ўрганганман,\nМомоларнинг юзидаги харитадан ўрганганман.\nБоболарнинг таёғию, чориғини кўргандайман,\nМен ватанни сўрилардан, сўқмоқлардан ўрганганман.\nШоир таърифлаганидек ватаннинг қандай жозибаси борки ўзига оханграбодек тортади. Ватан менинг болалигим – ялангоёқ тупроқли кўчаларда чопиб улғайган болалигим. Ватан менинг маҳаллам меҳри бисёр, оқибати кўркам. Ватан у хикмат тўла дуогўй боболарим, момоларим.\nВатан – юракда ўсган дарахт. У инсоннинг меҳридан, муҳаббатидан, садоқатидан баҳра олиб кўкаради. Ватан – юракда ўсган дарахт. Унинг танаси метин иродали, шавкатли, шижоатли эрлар, шоҳлари учмоққа шай оловқалб ёшлар, барглари эртанинг ёруғ истиқболлари бўлмиш ширинтой фарзандлар, илдизи эса борга ҳам йўққа ҳам жимгина кўнувчи, бутун танасига садоқат сақлаб, асраб-авайловчи жонсарак ва фидойи жон бўлмиш аёлдир. Ватан – муқаддас бешик бўлмиш оилам. Ватан – менинг бугуним ва эртам, истиқлолим нурга тўла истиқболимдир. Аслида ватанга бўлган муҳаббат инсон юрагидан жой олади. Ватан туйғусини ҳис қилиш эса энг улуғ бахтдир. Ахир Ватан туйғуси – бу азиз ватанимизнинг пешона тери билан обод ва маъмур этган, лекин номлари тарих сахифаларида ёзилмаган оддий кишиларимизнинг фидокорона ва яратувчан меҳнатини мудом ёдда тутишдир.\nВатан туйғуси – бу ўз ақл-идроки билан жаҳон цивилизациясига улкан ҳисса қўшган буюк алломаларимиз, қомусий мутафаккирларимизни ёдга олишдир. Ўз халқини севиш, у билан фахрланиш, уни ҳурмат қилиш ва қадрига етиш деганидир.\nВатанни севиш бу – азиз ва лазиз, гўзал Ватанимизга юксак эътиқод билан яшаш ва унга ҳамиша чин фарзанд бўлиш деганидир.\nАна шундай туйғу, ҳисларга эга бўлган инсон ўз ватанини севмаслиги, ватанидан йироқда бўлганида ҳам уни қўмсамаслиги мумкин эмас.\nМустақиллик эълон қилинган йиллари ёши тўқсонни қоралаб қолган бобом раҳматли шундай деган эди: – болам, мустақиллик жуда осонлик билан қўлга киритилди. Ҳар тугул қон тўкилмади, уруш-низолар бўлмади. Унга тинчлик-хотиржамликда эришилди, энди уни асрай билиш керак.\nТарихдан маълум мустақиллик, озодлик учун миллатлар бир-бирлари билан урушлар олиб борган. Тарих саҳифаларида қора доғлар пайдо бўлган. Бизлар бир тишлам нон учун кунлаб навбатда туришлар азобини кўрганмиз, бутун бир қишлоқда битта шифокор бўлмагани учун қанчалаб одамлар аниқланмаган касалликлардан ўлиб кетганини биламиз, оталаримиз бесабаб қулоқ қилиниб “хоиннинг боласи” деган тавқи-лаънат остида яшаш қанчалар оғир эканлигини биз кўрдик, сизлар кўрманг илоҳим.\nБолажонларим, сиз учун биз босиб ўтган йўл эртак бўлиб қолсин. Сизлар ҳали ёшсизлар ўзгага қул бўлиб яшаш қанчалар оғир эканлигини тушунмайсизлар. Сизнинг бахтингиз мустақилликнинг, эркнинг болаларисиз. Юртдаги тинчлик, осойишталик, хотиржамлик учун шукур.\nБобомнинг гаплари ўша пайтлари ҳақиқатдан ҳам худди эртакдай туюларди. Бу эртакни жуда кўп бор эшитганмиз. Ўша пайтлари ростдан ҳам тушунмаганмиз. Мана энди ақлимиз тўлишиб оқ билан қорани ажрата оладиган бўлдик. Ва, бир ҳақиқатни англаб етдикки, бизнинг ҳаётимизни ташқаридан биров келиб ўнглаб бермайди. Уни ўзимиз кўплашиб, биргалашиб яратамиз, яхшилаймиз, асраймиз. Шу сабаб ҳам мустақилликни асраш, тинчликни қадрига етиш, шукур қилишни билиш лозимдир.\nДунёда тинчлик сўзидан қадрли ва юракка яқин калом топилмагани каби тинчликка хос бўлган бошқа ҳеч қандай хотиржамлик хам бўлмайди. Инсон учун тинчлик, эзгулик, оқибат тушунчаларидан кўра қадрлироқ туйғу ҳам йўқ аслида. Зотан, мана шу қадриятлар силсиласида камол топаётган инсон энг аввало ўзлигини тўла англаб етади. Яшашга бўлган умид ва ишонч юксалади. Эртага менинг ортимдан нимадир қолиши керак – деган қатъий ишонч уни атрофдагиларга нисбатан ҳайрихоҳ бўлишга, тинчликни қадрига етишга, эзгулик қилишга, оқибат кўрсатишга ўргатади. Аслида тунларимиз осуда, кунларимиз беҳавотир ўтаётгани, илм олиб, изланишга имкон бўлаётгани, оналаримиз алласини тинглаш, гўдаклар кулгусига гувоҳ бўлиш, кексалар дуосига қўл очишдек бахтга мушарраф бўлаётганимизни ўзи саодат эмасми?\nМактабда менга адабиёт фанига меҳр уйғотган севимли ўқитувчим Дилфуза опанинг қизи хориждаги олий ўқув юртларидан бирида таҳсил олишини эшитгандим. Устоз билан кўришганимизда шу ҳақда сўрагандим, – ҳа ўқиши якунланиб қолди, шу йил қайтади – деб қолдилар.\n– бугун ҳамма ёшлар хорижда ўқишга, ишлашга, яшашга қизиқиб турган бир пайтда наҳотки қизингиз қайтишни ҳохлаётган бўлса – дегандим. Дилфуза опа, қизим – ойи, бу ерда бир ой кийсангиз ҳам оёқ кийимингиз чанг бўлмаслиги мумкин аммо мен барибир ёзда чанг, қишда лой бўладиган қишлоғим кўчаларини соғинаман. Бу ерда ота билан бола ўртасида шартнома тузилади. Оилада меҳр-оқибат деган тушунчани ўзи бўлмайди. Ота фарзандини хатоси учун уришса уни полицияга топширадилар. Ота-она буюрган юмуши учун фарзанд ҳақ талаб қилади. Шу сабабли қуёши беминнат Ўзбекистонда туғилиб ўсганимга, қишлоғимнинг кекса бобойлари-ю, насиҳатгўй момоларини борлигига шукур қиламан, юртимдаги тинч ва осойишта ҳаётга, меҳр-оқибатли инсонларига бутун дунё бойлигини алмаштириб бўлмайди – дейди. Қизимни ҳақиқий ватанпарвар десам хато бўлмас-а? – деганида ватанни севиш аслида шу бўлса керак – деб ўйладим.\nВатаннинг хизматига ярамок, унинг тинчлиги, осойишталиги учун фидо булмоқ энг юксак туйғудир. Ватанпарварлик – муқаддас бурч эканлигини, ватанни севиш, ардоқлаш, тинчликни қадрига етиш, барчаси учун шукроналик қилиш Дилфуза опанинг фарзанди Азиза каби бутун юртдошларимиз учун азиз неъмат эканини унутмасликларини истардим.\nМен дунёни не деб атай? Бу бир кўхна боғ\nЎз билганин сайрар бунда ҳар қумри ҳар зоғ\nАсло сенинг бағирларинг кўрмайин мен доғ\nЮлдузларга осмон бўлган эй нурли тупроқ\nОсмонлари еру ери осмоним ватан\nСўқмоғингда мен бир эпкин ё бир насимман\nЯпроқ сенинг ҳас бўлсам гар сенинг хасингман\nЖайронларинг кўзларида қолар сўзингман\nМенинг борим сен биландир, йўғим сен билан\nКатта йўлга чиққан улуғ карвоним ватан.\nИстиқлолнинг бизга берган неъмати бу – шубҳасиз ватанпарварлик туйғусидир. Бу муқаддас туйғу ҳар бир юртдошимиз қалбига жо бўлиб, ватанга садоқат, ифтихор ва мамнунлик ҳиссини уйғотади. Айнан мустақиллик сабаб юртимизда инсон, унинг ҳаёти, эрки, шаъни, қадр-қиммати ва бошқа ажралмас ҳуқуқ ва эркинликлари муқаддас саналиб, улар давлат томонидан кафолатлана бошлади. Бу кафолатлар сўнгги йиллар давомида ҳаётий воқеликка айланиб бормоқда. Ўз ўрнида юртдошларимиз ҳам ўзларида ватанни севиш, ватан учун куч-қудратни бағишлаш, фидойилик қилиш, ватаннинг шаъни ва мавқеи учун жасоратли бўлиш ва ғурурланиш фазилатларини шакллантирмоғи лозимдир. Чунки, халқи ватанпарвар бўлган эл сиёсатда баркамол, иқтисодда устун, маънавиятда юксак бўлади.\nБизларга ЭРК туйғусини англатган улуғ айём Мустақиллик байрамингиз муборак бўлсин. Осмонимиз мусаффо, тунларимиз осуда, ҳаётимиз фаровон бўлсин. Оилаларда тинчлик, кўнгилларда хотиржамлик барқарор бўлсин. Инсонлар бир-бирларига эзгу тилаклар, саодатли лаҳзалар соғиниб яшасинлар.\n(август 2020 йил “Зўр Тасвир” газетаси)\nO'rtacha baholar 3.8 / 5. Baholaganlar soni: 37


Uzagrotechsanoat - ИРИК ХАРАСОВИЧ МУСИН ВАФОТ ЭТДИ\n04:27:50(GMT +5), 28 yanvar 2021\nИ.Х.Мусин 1923 йили Татаристан AССРнинг Бугулма шаҳрида туғилди. Иккинчи жаҳон уруши даврида барча тенгдошлари сингари, у ҳам Ватан ҳимоячилари сафига қўшилди. Ўша пайтда у 18 ёшда эди. У 1946 йили урушдан қайтгач, ота-онаси билан Ўзбекистонга кўчиб келди ва машинасозлик техникумига ўқишга кирди.\nУрушдан кейинги, мамлакат учун энг оғир йилларда у ўз сафдошлари билан биргаликда қишлоқ хўжалиги техникасини ишлаб чиқарувчи заводларни ташкил этишнинг асосчиларидан бири бўлди.\nИрик Харасович Мусиннинг касбий фаолиятидаги энг асосий давр – мамлакатимиздаги иккита йирик саноат заводларини бошқарган йиллари маҳаллий қишлоқ хўжалиги техникасини ривожлантиришга қўшган бебаҳо ҳиссасидир.\nЎз устида ишлаши натижасида И.Х. Мусин узоқ ва мазмунли умр кўрди. У шунчаки раҳбар бўлиб қолмасдан, иш сифатига қатъий талаб қўйди, ёшларни тарбиялади, уларни қийин лойиҳалар ва ишланмаларга жалб қилди. Бугунги кунда И.Х.Мусиннинг шогирдларини соҳада жуда кўп учратиш мумкин.\nУ ҳаётда ва ишда ҳалол бўлди, ходимларни тўғри танлади, улар учун ёрқин намуна ва ўрнак бўлди.\nИ.Х.Мусин жамоани ягона ғоя атрофида йиғилган инсонлар деб билди. У қўл остидаги одамларда билимни қадрлади, жоҳиллик ва тартибсизликдан нафратланди. Ҳар бир ходимини рағбатлантирди, яхши ишлаш ва муносиб дам олиши учун уларга шароит яратиб берди.\n“Инсон савияси, ҳалоллиги, малакаси, интизоми қанчалик юқори бўлса, у шунчалик юқори баҳоланади. Масала – у ақли ва кўникмаларини қандай қилиб очиб бера олишида”, - дерди И.Х.Мусин.\nToшкент трактор заводига И.Х.Мусин раҳбарлик қилган йиллари (1978-1989) корхона ушбу соҳада тан олинган етакчига айланган давр бўлиб, унинг жамоаси барқарор ишлади. Шу билан бирга, Тошкент трактор заводи Aндижон вилоятининг Aсакa шаҳридa қуюв корхонаси, тиркамалар ишлаб чиқарадиган завод қурилишини тугатди.\nБу йилларда заводда роботлаштирилган бўлимлар жорий этилди, иш шароитлари, завод ишчиларининг маданий ҳаёти яхшиланди, маҳсулот сифатини бошқаришнинг комплекс тизими яратилди ва Меҳнат шон-шарафи музейи очилди. Бундан ташқари, узлуксиз касбий ва иқтисодий таълим тизими ишлаб чиқилди. Айнан шу йиллари Ўзбекистон пахта етиштириш бўйича барча турдаги ускуналар ва технологияларнинг экспортчисига айланди.\nИрик Харасович қаерда ишлашидан қатъий назар, ҳар доим биринчилар сафида бўлишга ҳаракат қилди. Унинг сўзларига кўра, вайронагарчилик – тартибсизликка йўл қўйиладиган жойда бошланади. Корхонанинг ҳар бир нуқтасида тозалик ва интизомга чақирди.\nУ ҳар доим қийин вазиятдан чиқиш йўли борлигига ишонди, мажбуриятли ва масъулиятли бўлишга интилди, ҳар қандай вазиятда инсон бўлиб қолди ва ҳаётдан завқланиб яшади. Ҳақиқий ишлаб чиқарувчилар сингари, у ҳам ўз бахтини меҳнат билан баҳам кўрди. Ҳар бир янги технология, янги ишлаб чиқарилган техника у учун муҳим эди.\nИ.Х.Мусин астойдил ишлади, қўл остидагиларидан қўйилган вазифаларни қаттиққўллик билан талаб қилди, салоҳиятини оқилона сарфлади ва мағлубиятни ёқтирмади. Эътироф этиш жоизки, аксарият ҳолатда у ғалаба қозонар эди. Табиийки, у умри давомида муваффақиятсизликлар ва қийинчиликларни ҳам бошдан кечирди, лекин уларни ҳаётнинг таркибий қисми деб билди ва шунинг учун ҳам камолотга эришди.\nИ.Х.Мусиннинг шарофати билан "Ташсельмаш" (8 000 ишчи) ва ТТЗ (12 000 ишчи) каби йирик корхоналарнинг жамоалари талофатсиз фаолият олиб борди. Меҳнат фаолияти мобайнида И.Х.Мусин 20 йилдан ортиқ вақт давомида иккита корхонани бошқарди. У ўз касбига содиқ хизмат қилди ва ўзидан яхши ном қолдирди.\nБугунги кунда И.Х.Мусин раҳбар бўлиб ишлаган корхоналарда ўрнатилган тамойиллар Осиё, Европа ва Aмерикадаги замонавий фабрикаларда қўлланилиб келиинмоқда. И.Х.Мусин ҳаётда ҳамма нарсага улгурди: улкан жамоаларни бошқарди, фарзандларни тарбиялади, спорт билан шуғулланди, бадиий адабиёт ўқиди.\nИ.Х.Мусин ҳаёти давомида юксакликка ва мукаммалликка эришди. Умрининг оҳиригача у фикрлари аниқ, ғайратли, зеҳни ўткир ва ҳайратланарли даражада жонли ва мажозий нутқини сақлаб қолди.\nБугунги кунда Ирик Харасовичнинг яқин қариндошлари, ҳамкасблари, дўстлари, шогирдлари севимли турмуш ўртоқ, ғамхўр ота, моҳир раҳбар ва буюк қалб эгаси бўлмиш нодир инсон учун жуда қайғуда.\nҲаёт бўлганида бу йил август ойида маҳаллий қишлоқ хўжалиги машинасозлиги саноатининг етакчи намояндаси 97 ёшга тўлган бўлар эди. Афсус...\nИрик Харасович Мусин уни таниган ҳар бир кишининг хотирасида ўзидан ёрқин из қолдирган олийжаноб инсон сифатида абадий қолади.\nОхиратингиз обод бўлсин, Ирик Харасович!


МИЛЛИЙ ТАБИАТ ЭСДАЛИГИ Шунингдек\nГлавная / Шунингдек / МИЛЛИЙ ТАБИАТ ЭСДАЛИГИ\nМИЛЛИЙ ТАБИАТ ЭСДАЛИГИ\nЎзбекистон Республикаси Вазирлар Маҳкамасининг 2019 йил 17 январдаги «Давлат ўрмон фондига кирмайдиган ерларда дарахтлар ва буталардан фойдаланишни тартибга солиш ва улардан фойдаланиш соҳасида рухсат бериш тартибини янада такомиллаштириш тўғрисида»ги қарори ижросини таъминлаш мақсадида Қорақалпо-ғистон Республикаси Экология қўмитасининг инспекторлари томонидан кўп йиллик дарахт турлари ўрганилмоқда.\nГужум дарахти ўта чидамли бўлиб, юз йилдан ортиқ умр кўради. Мутахасcисларнинг таъкидлашича, қайрағочлар оиласига мансуб ушбу наботот намунаси жой танламайди.\nХудди янтоққа ўхшаб чуқур илдиз отиб, қурғоқчил, шўр-ланган ерларда ҳам ўсаве-ради. Барглари тукчалар билан қоплангани боис қуёш иссиқлигини ўтказмайди. Ҳаводаги намликни сўриб олиши туфайли буғлантириш хусусияти кам. Шу боис иҳота-зорлар барпо этишда, асосан, гужумдан фойдаланилади.\nДарҳақиқат, гужум қум кўчкиларининг олдини олиш, шамол йўлини тўсиш, тупроқни эрозиядан асрашдан ташқари, иқлимни мўътадил сақлашда қўл келади. Айниқса, ёзнинг жазирамасида қуюқ соя бериб, офтобнинг тангадек нурини ҳам ўтказмайди. У карбонат ангидрид газини ютиб, кўп миқдорда кислород ишлаб чиқаради, ноорганик чангларни тутиб, ҳавони тозалайди. Бу - ҳар қандай иссиқ, хусусан, воҳанинг кескин континентал иқлим шароитида ҳам инсоннинг ҳордиқ чиқариши учун қулай шароит яратади, деганидир.\nГужум дарахти илдизи ва уруғидан кўпаяди. У сада-қайрағоч, яъни қорамон дарахтига пайванд қилинса, сизот сувларига чидамлилиги янада мустаҳкамланади, умри эса узаяди.\nЧимбой тумани ҳокими-нинг жорий йил 10 июлдаги қарори билан 100 йилдан ошган 8 туп гужум дарахти «Миллий табиат эсдалиги» деб эълон қилинди ва муҳофаза қилинадиган ҳудудлар давлат кадастрига киритилди.\n"Хива тонги" таҳририятидан: Ушбу мақолага қўшимча қилиб шуни айтиш мумкинки, Хивада ҳам бундай юз йиллик гужумлар ўсиб-яшнаб турибди. Бизнинг экологларимиз миллий табиат эсдалиги ардоғига муҳтож бу ноёб гужумларни излаб топиб, муҳофаза қилинишига, аҳолини жиддий эътибор қаратишга жалб қилишлари керак. Шу ҳақдаги фикр-мулоҳазаларингизни кутамиз.


UzAuto Қозоғистонда 500 миллион доллардан ортиқ шартномалар тузди\nЎзбекистонлик автомобил ишлаб чиқарувчиси Қозоғистонда 500 миллион доллардан ортиқ шартномалар тузди\n7 Dekabr 11:21 Иқтисодиёт\nChevrolet UZAUTO АВТОСАНОАТ ҚОЗОҒИСТОН\nҚозоғистон-Ўзбекистон ишбилармонлар кенгаши йиғилиши доирасида машинасозлик соҳасида 500 миллион доллардан ортиқ маблағга шартномалар тузилди.\nЎзбекистон Республикаси Президенти Шавкат Мирзиёевнинг Нур-Султон шаҳрига давлат ташрифи доирасида Қозоғистон-Ўзбекистон ишбилармонлар кенгашининг ИВ йиғилиши бўлиб ўтди.\nЖумладан, Ўзбекистон ва Қозоғистоннинг иккита етакчи автомобил компанияси – “Ўзавтосаноат” АК ва “Аллюр” компаниялар гуруҳи Қўстанайнинг “СарыаркаАвтоПром” заводида кичик тоннажли (йирик агрегатли) Чевролет автомобилларини ишлаб чиқиш бўйича қўшма корхона ташкил этди. Лойиҳага 65 миллион доллар сармоя киритилиши режалаштирилган.\nЎзР ташқи иқтисодий алоқаларни кенгайтирмоқда\nҚозоғистонда “Chevrolet” автомобилларига бўлган талаб юқорилигини ҳисобга олиб, Қозоғистон Республикасида ушбу автомобилларни ишлаб чиқариш лойиҳасини амалга ошириш бўйича ҳамкорликни янада ривожлантиришдан томонлар ҳам манфаатдор.\nКелишувларга кўра, “СарыаркаАвтоПром” ацсиядорлик жамияти негизида замонавий юқори технологияли ишлаб чиқаришни ё‘лга қўйиш режалаштирилган бўлиб, бу икки давлат иқтисодиётини маҳаллийлаштириш ва экспорт салоҳиятини ошириш имконини беради. Икки компаниянинг сармоявий-иқтисодий фаолиятини қўллаб-қувватлаш бўйича эришилган келишувлар босқичма-босқич амалга оширилади.\nШунингдек, “Ўзавтосаноат” АЖ Қозоғистоннинг “Казтехна” автомобил ишлаб чиқарувчи компанияси билан Қозоғистон билан ҳамкорликни кенгайтириш мақсадида 15 миллион долларлик шартнома имзолади. Қозоғистонда ишлаб чиқарилаётган маҳсулотлар турини кенгайтириш мақсадида “Казтехн” негизида “SINOTRUK HOWO” юк автомобилларини ишлаб чиқариш йулга қўйилади.\nҚозоғистон компаниялари билан тузилган қатор шартномалар қишлоқ хўжалиги техникаси соҳасида ҳамкорликни кенгайтиришни кўзда тутади. “Ўзавтосаноат” ва “Агромашхолдинг KZ” ўртасида Қозоғистон Республикасида қишлоқ хўжалиги техникасини, жумладан, тракторларни ишлаб чиқиш ва сотиш бўйича 15 миллион долларлик стратегик шериклик шартномаси имзоланди.\nМашинасозликнинг асосий йуналишларидан ташқари, Қозоғистон компаниялари билан Ўзбекистон Республикаси автомобил бозорида замонавий рақамли ечимларни жорий этиш бўйича 50 миллион АҚШ доллари миқдорида келишувларга эришилди.\nТаъкидлаш жоизки, Ўзбекистон ва Қозоғистон ўртасидаги саноат кооперацияси қатор муваффақиятли лойиҳаларга эга. 2020-йилнинг март ойидан бошлаб Қўстанайда Чевролет компанияси “УзАвто Моторс” билан ҳамкорликда йулга қўйилади, бу йил “СариарқаАвтоПром” эса “СамАвто” билан биргаликда арзон «SAZ LE 60» автобусини йулга қўяди.\nБундан ташқари, 2019-йил октабр ойидан бошлаб “УзАвто Моторс” томонидан ишлаб чиқарилган автомобиллар Қозоғистонда энг кўп сотилган автомобиллар рейтингида етакчи ўринларни эгаллаб турибди, деб хабар бермоқда “Ўзавтосаноат” матбуот хизмати.\nЎзР Президенти яширин иқтисодиётни камайтиришга қаратилган чора-тадбирлар тўғрисида фармонни имзолади


Ўзбекнинг порлоқ юлдузи – Сурхон тонги\nБош саҳифа / Маданият / Ўзбекнинг порлоқ юлдузи\nФеврал 27, 2018\tМаданият Изоҳ қолдириш 687 Кўрилди\nҲар йили баҳорнинг илк кунида адабиётимизнинг ёрқин юлдузи, эъзозли шоираси Зулфияхонимнинг таваллуд куни нишонланади. Термиз шаҳридаги 3-умумтаълим мактабида ҳам шоиранинг таваллуд куни ўзгача кайфият ва шукуҳда нишонланади.\nМактабда “Бахтим шул, ўзбекнинг Зулфиясиман!” номли тадбир бўлиб ўтди. Унда иқтидорли ўқувчилар шоира шеърларидан намуналар ўқишди.\nХалқ ғамига шерик, дардига малҳам бўлган кишилар ҳеч қачон унутилмайди. Зулфия хонимнинг адабиётимизга қўшган ҳиссаси улкан. Зеро, Зулфияхоним ҳақида Ўзбекистон Республикасининг Биринчи Президенти Ислом Каримов “Нафақат ўз шеърлари, балки бутун ҳаёти билан ўзбек аёлининг маънавий қиёфасини намоён этган атоқли шоирамиз Зулфияхонимни ҳам мен ана шундай фидоий инсонлар қаторига қўшган бўлардим. Унинг жаҳон минбарларидан янграган шеърлари Шарқ аёлларининг ақлу закоси, десак муболаға бўлмайди”, деб бежизга айтмаган.\nҲар йили шоира таваллуд топган кун арафасида бир гуруҳ ёш ихлосмандлар Зулфия номидаги давлат мукофотига лойиқ кўрилиб, тақдириланишади. Бундай юксак шарафга муносиб бўлиш учун эса қизларимиз ўз истеъдодини намоён этишга, изланишга, Ватанга наф келтиришдек эзгу ният билан яшашга интилишади. Бизнинг мактабимизда ҳам шундай шарафли номга эришиш йўлида ижод қилаётган қизларимиз талайгина. Азиза Қосимованинг бугунги кунда кўплаб шеърлари ва ҳикоялари газеталарда чоп этилиб келмоқда. Азиза каби ёшлар учун Зулфияхоним меҳр ва муҳаббат, вафо тимсолига айлангани эса шоиранинг ҳамон халққа нафи тегаётганидан, унинг ёди мангу яшаётганидан далолатдир.\nНасиба ТЎРАЕВА, мактаб ўқитувчиси\nОлдинги Қоғозда эмас, амалдаги ишлар\nКейинги Ўқувчиларни шодлантирган тартиб


Жамила Ғофурова: “Илк марта дастхат берганимда кулгуга қолганман”\nАктриса Жамила Ғофурова мухлисларига илк марта дастхат берган даврларни ёдга олди.\n“Илк дастхат... ҳақиқатдан ҳам ажойиб ва ҳаяжонли дамлар. Лекин биласизми, биринчи марта дастхат беришим антиқа кечган. Чунки у пайтлар мени ҳеч ким танимасди. Илк бор 17 ёшимда “Дилҳирож” фильмида суратга тушяпмиз. Ўшанда Севинч Мўминованинг дугонаси образини ижро этганман.\nСуратга олиш майдончасида турсак, бир гуруҳ ёшлар келиб,бирма-бир дастхат ола бошлашди. Ёнимда Севинч бор эди, ҳамма уни танийди ва қўшиқларини эшитган, унинг мухлиси кўп. Бироқ, йигит-қизлар келиб, мендан ҳам дастхат ола бошлашди. Шунда мен ҳаяжонланганман, илк дастхатимни бир қизга берганман. Лекин энг қизиғи—ўшанда дастхат ёзаётган пайтда чиройли тилак ёзиб,қўл қўйиш керак бўлган экан. Мен бўлсам, исм-фамилиямни ёзиб, қўл қўйиб бераверган эканман. Кейин эса буни эшитганлар анчагача кулиб юришди.\n‘Кино чиқмасидан машҳур бўлиб кетдингиз-ку’,деб узоқ вақт эслаб юришди”,—дея ҳикоя қилади актриса “Сабо газетасига берган интервьюсида.


UzDaily.uz: Ўзбекистон мустақил кредит рейтингини олишни режалаштирмоқда \nЎзбекистон мустақил кредит рейтингини олишни режалаштирмоқда\n2017-й. 27-сентябрь 17:32\nТошкент, Ўзбекистон (UzDaily.uz) -- Ўзбекистон Ҳукумати мамлакатнинг мустақил кредит рейтингини олиш бўйича ҳаракат бошлади. Бу ҳақда Ўзбекистон Бош вазирининг ўринбосари Жамшид Қўчқоров маълум қилди.\nЖамшид Қўчқоровнинг қайд этишича, шу кунларда Ўзбекистон Республикаси Президентининг мамлакатнинг мустақил кредит рейтингини олиш бўйича қарори қабул қилинади.\nБу йўналишда ҳозирча Ўзбекистон бошланғич босқичда турибди, дея қўшимча қилди у. Унинг сўзларига кўра, Ўзбекистон “Citibank” ни маслаҳатчи ёки банкларнинг консорциуми сифатида жалб қилиши мумкин. Қўчқоровнинг айтишича, бу масалада аниқлик яқин орада пайдо бўлади.\nЎзбекистон Бош вазири ўринбосарининг таъкидлашича, ўзига хос бенчмаркни аниқлаш учун мустақил рейтинг керак. Унинг қўшимча қилишича, мустақил рейтингни олгандан сўнг, Ўзбекистоннинг йирик корхоналари ва банклари рейтингларни олиш ва бозорда маблағ жалб қилиш имкониятига эга бўлишади.\nҚўчқоровнинг таъкидлашича, мустақил рейтинг маблағларни жалб қилишнинг яхши механизми ва чет элдан пул маблағларини жалб қилиш манбаларини диверсификация қилишнинг йўлларидан биридир.


Нефть “акуласи”. Кафтида дунё пулини тутган Рокфеллер | Qalampir.uz\nБу қизиқ\t03 Ноябрь 18:30 25649\n“Агар сизнинг ягона мақсадингиз бойиб кетиш бўлса, унга ҳеч қачон эриша олмайсиз”.\nДунёнинг энг бой одамлари рўйхатини тузиб келувчи “Forbes” журналининг маълумотларига кўра, “Moët Hennessy – Louis Vuitton” компаниясининг раҳбари Бернар Арно ҳозирда жаҳоннинг энг бадавлат инсони экан. Аммо, бир шахс борки, у бугунги миллиардерлардан анча бойроқ ва ҳамон энг бадавлат инсон сифатида тарихда қолмоқда.\nБугун сизга таништирмоқчи бўлган қаҳрамонимизнинг бойлик рекордини ҳали ҳеч бир миллиардер янгилагани йўқ. Тахминларга кўра, унинг бойлиги 428 миллиард долларни ташкил этади. Ҳайратланарли рақам тўғрими? Кутиб олинг, Америкадаги ёввойи капитализм “акуласи”, биринчи нефть магнати Жон Рокфеллер.\nБолалигида 100 минг доллар пул ишлаб топишга ва 100 ёшгача яшашга ваъда бериб, иккала ваъдасининг устидан қисман чиққан инсон қандай фикрлагани қизиқ бўлса керак. Бугун, “Standart Oil” компаниясининг асосчиси Жон Рокфеллернинг ҳаётига холисона назар ташлаймиз. Хўш, Жон Рокфеллер ўзи ким: хасис ва очкўз олиб сотарми ёки кўпчилик бизнесменлар ўхшашга ҳаракат қиладиган тадбиркорми? Қуйида ушбу саволларга жавоб топамиз.\nБўлажак миллиардернинг онаси Луиза Дэвисон художўй протестант бўлиб, болаларга дарс берар эди. Рокфеллернинг отаси унчалик оилапарвар инсон бўлмаган. У дуч келган ишни қилиб кўрар, дарахт кесишдан тортиб, сутхўрликкача касб қилганди. Шу сабабли, оилада фарзанд тарбияси билан кўпроқ она шуғулланган. Ёш Рокфеллер отасини унчалик ёқтирмас, катта бўлгани сайин характери онасига ўхшаб борар эди. У мақсад сари интилувчан, кам гап инсон бўлиб улғайди. Уильям Эвери ўз фарзандларини бошқа оталар каби эркаламасди. У ўғилларини ёшлигидан ўз кучига ишонишга ва пул топишга ундаб келган. Ҳатто, қаттиққўл ота ўз фарзандларига ширинликни текинга бермаган. “Ўғлим ширинлик хоҳлайсанми, унда пулини тўла. Пул топишни истайсанми, унда уйдаги идишларни юв”. Шу йўл билан у болаларига савдо-сотиқ қоидаларини ўргатиб борди.\nЕтти ёшида бўлажак нефть магнати фермага ишга кирди. Фермада у картошка йиғиш ва чорва молларини парвариш қилиш билан шуғулланиб, келажаги учун ўз капиталини тўплай бошлади. Рокфеллер ўзининг “Rockefeller how I made 500 million”, номли китобида шундай ёзади:\n“Ёш бўлишимга қарамай, ҳар бир ҳаракатим ҳақида узоқ ўйлардим”.\nРокфеллер ойлик маошга ишлашни ёмон кўрган. Унинг фикрича, у пул учун эмас, пул у учун ишлаши керак эди. Отасидан бизнеснинг илк сабоқларини ўзлаштирган Рокфеллер, ширинликларни улгуржи нархларда сотиб олиб, мактабдаги дўстларига қимматроқ нархда сотишни ва фоиз эвазига пул беришни ўзига одат қилиб олади. У ўз пулини ҳар доим ҳисоб-китоб қилиб юрган. Улғайгач, курка жўжаларини бир муддат боқиб, фермерларга сотиш билан шуғулланган. Мактабни тамомлагач, Жон Рокфеллер тижорат коллежига ўқишга киради. Лекин, бир муддат ўтгач, у “керакли билимларни олиш учун менга уч ойлик бухгалтерия курслари етарли”, деган хулосага келиб, ўқишни ташлаб кетади.\nЖон Рокфеллер 25 ёшида Лаура Спелман исмли яҳудий қизни севиб қолади. Қиз миллиардерни ўзининг тақводорлиги билан ром этади. Тез орада, икки севишган турмуш қуришди. Вақт ўтиб, оилада тўрт қиз ва бир ўғил фарзанд дунёга келди. Жоннинг рафиқаси унга нафақат севимли аёл, балки ҳақиқий ёрдамчи ва илҳом париси бўлди. Жон Рокфеллер ўзининг китобларида “муваффақиятга эришишимга айнан аёлимнинг қўшган ҳиссаси беқиёс бўлган”, деб ёзган.\n1855 йил Жон Рокфеллерга муваффақият келтирди. Ўша йили у “Jon Hewitt & Tuttle” корхонасига бухгалтер бўлиб ишга кирди. Ишбилармон йигитнинг бошланғич маоши 17 доллар эди. Рокфеллер пул тўплашни ўйламасдан, ўз устида ишлашда давом этди. Бир неча ойдан сўнг, унинг иш ҳақи 25 долларга кўтарилди. Компания раҳбарлари ёш йигитчада бошқарувчилик қобилиятини кўра олишди. Унга компания менежери лавозимини ва 600 долларлик маош таклиф қилишди. Ўша вақтда, АҚШда ўртача ойлик 50 доллар бўлган. Бу фаровон ҳаёт учун текин чипта эди. Бироқ, бу таклиф ёш миллиардерга ёқмади. Чунки, компаниянинг Жондан аввалги собиқ менежери икки минг доллар маош олган. Шундай қилиб, Рокфеллер компанияда бир йилдан кўпроқ ишлаганидан сўнг, ишдан кетади.\n“Пул ҳамиша сизнинг фойдангизга ишласин”. Бу Жон Рокфеллернинг ҳаётдаги асосий қоидаси бўлган. Шунинг учун бўлса керак, уни оддий иш ўринлари қизиқтирмаган. Жон ўз келажагини бизнесда кўрди. Ўша пайтда коллеждаги собиқ курсдоши Морис Кларк бизнес очиш учун шерик излаётганини эшитиб, буни зўр имконият, деб ҳисоблади.\n1861 йил АҚШда бошланган фуқаролар уруши вақтида Рокфеллернинг компанияси ҳарбий буюртмалар олиб, бойиб кетди. Нефть магнати “уруш вақтида иккала томонни қўллаб турган”, деган миш-миш бор. Аммо, бу нотўғри. Сабаби, Рофеллернинг ўзи қулдорликка қарши бўлган. Хуллас, икки йил ичида компания даромади шу даражада кўпайдики, бизнес ҳамкорлар пулни қаерга қўйишни билмай қолишди.\n1870 йилда Жон Рокфеллер ўзининг нефтни қайта ишлаб чиқарувчи “Standart Oil” заводини ишга туширди. Тез орада, “Standart Oil” энг сифатли керасин ишлаб чиқаришни, парафин, вазелин ва энг асосийси максимал чиқиндисиз нефтни қайта ишлашни йўлга қўйди. Қизиғи, Рокфеллер ўз ишчиларига корхона акцияларини улуш қилиб берган. Бу эса ишчиларга янада самарали ишлаши учун рағбат бўлиб хизмат қилди. Чунки, уларнинг ойлик маоши айнан компаниянинг аҳволига боғлиқ бўлган.\nВақт ўтиши билан Рокфеллер ўз рақибларини “йўқ қила” бошлади. Яъни ҳеч қандай қон тўкишсиз, ур-йиқитсиз рақибларини ўйиндан чиқарди. Қадай қилиб, деган савол пайдо бўлиши табиий. 1850 йилдан нефтни қазиб чиқариш оммавий тус олди. Бозорда нефтнинг кўпайиши, қора олтин нархини кескин пасайтириб юборди. Бунинг натижасида, кўплаб нефть ишлаб чиқарувчи майда заводлар инқирозга учради. Бу вазиятда темирни қизиғида босиб қолган Рокфеллер, касодга учраган корхоналарни сотиб олди. Бир йилдан сўнг, “Standart Oil” компанияси Америка нефтининг тўрт фоизига эгалик қила бошлади.\nАҚШнинг Дулут шаҳарида темир йўл қурилишини ўз бўйнига олган ташкилот кутилмаганда молиявий инқирозга учради. Бу корхона фоиз эвазига Жон Рокфеллердан қарз олишга мажбур бўлди. Қарз бериш орқали Рокфеллер темир йўл назоратини аста-секин ўз назоратига олди. Бўлажак нефть магнати ўз маҳсулотини темир йўл орқали, арзонроқ нархга АҚШ бўйлаб тарқатишни бошлади. Бутун мамлакат бўйлаб биргина “Standart Oil” компанияси бир баррель нефть ташиш учун 10 цент сарфлаган.\nБу темир йўл компаниялар учун ниҳоятда оғир зарба бўлди, уларнинг акциялари қулаб тушди. Инвесторлар катта зарар кўрди, сабаби темир йўл даромадининг 40 фоизи айнан Рокфеллернинг нефтини ташишга тўғри келарди. 360 та темир йўл компанияси банкротликка учради. Бу иқтисодиётга қақшатқич зарба бўлди ва мамлакат мисли кўрилмаган тушкунлик ҳолатига тушиб қолди. Бунинг натижасида, темир йўл бизнеси деярли барбод бўлди. Рокфеллер ўз рақибларини сотиб олишда давом этди, у аксарият компанияларни жуда ҳам кулгили нархларда харид қилди. Жон Рокфеллер рақибларининг олдига иккита танловни қўйди. У билан бирлашиш ёки инқирозга учраш. Уларнинг аксарияти улуш эвазига “Standart Oil” компаниясига қўшилди. 1880 йилга келиб, Рокфеллер Америка нефтнинг 95 фоизини ўз қўлига олди. Шу тариқа, “Standart Oil” дунёдаги энг йирик нефть компаниясига айланди.\nРокфеллер бизнесининг асил кўламини прокурор, полиция ёки ҳукумат комиссияси эмас, балки оддий журналист аёл Ида Тарбелл фош этди. Ида Тарбелл Рокфеллер ҳақида керакли махфий маълумотларни тўплаш учун бир ўзи бутун мамлакатни кезиб чиқди. У ёзган мақола АҚШда катта шов-шув келтириб чиқарди. Ҳукумат “Standart Oil” компаниясини бўлишни талаб қилди.\n1911 йилда Жон Рокфеллер ўз корпорациясини 34 та кичик компанияларга бўлиб, акцияларининг устидан ўз назоратини мустаҳкамлади. Ҳисоб-китобларга кўра, “Standart Oil” компанияси ҳар йили Рокфеллерга 3 миллион доллар фойда келтирган. Маълумотларга қараганда, 1910 йилга келиб Рокфеллер ўн олтита темир йўл ва олтита пўлат компанияси, тўққизта кўчмас мулк фирмаси, олтита юк ташиш компанияси, тўққизта банк ва учта апелсин боғига эга бўлган.\nРокфеллер “Standart Oil” компаниясининг директорлар кенгашидан кетгач, ўзини буткул савобли ишларга бахшида қилди. У таълим, илм-фан, тиббиёт ва санъат учун пул ажрата бошлади. Умрининг охирга келиб Рокфеллер 550 миллион доллар пулини эҳсон қилиб юборди. Бу маълумотни ўқиб баъзиларда “ниҳоят инсоният олдидаги қарзини узибди”, деган фикр уйғониши мумкин. Аслида ундай эмас. Рокфеллер ойига 16 доллар пул топган вақтида ҳам муҳтожларга ёрдам қўлини чўзган. У умри давомида даромадининг 10 фоизни черковга хайрия қилган.\n02 Декабрь 14:45 65035\n03 Декабрь 14:30 53956\n02 Декабрь 20:14 41025\n03 Декабрь 15:41 37931\n03 Декабрь 20:24 31395


Обуначини нашрга қандай қизиқтириш мумкин? – Jurnalist\nR S2019-07-14T02:05:02+00:0015 May, 2019|Навоий вил.|\nБарча соҳаларда бўлгани каби матбуотда ҳам илғор тажрибаларни ва инновацион ёндашувларни амалиётга жорий этиш давр талаби. Буни яхши англаган Навоий вилоятидаги газета таҳририятлари ўз фаолиятларида айни усулдан фойдаланишмоқда.\nХусусан, ўтган йили вилоят ҳокимлиги муассислигидаги “Дўстлик байроғи” ва “Знамя дружбы” газеталари 35 йиллик муносабати билан обуна жараёнида акция эълон қилиб, омадли обуначиларга 35 та совға, жумладан «Спарк» автомашинаси ҳам совға қилишган эди. Бу ўз самарасини берди.\nУшбу тажрибадан ўз ўрнида вилоятдаги бошқа газеталар ҳам самарали фойдаланишмоқда. Хусусан, педагоглар нашри бўлган «Таълим ва ҳаёт» газетаси ҳам айни пайтда худди шундай ишни амалга оширмоқда. Обуна жараёнида фаол қатнашаётганлар эса рағбатлантирилаяпти. 14 май куни таҳририят журналистлари Навбаҳор туманидаги 28-сонли ҳамда Қизилтепа туманидаги 26-сонли мактабда бўлиб, обуна тарғиботини амалга оширишди ва газетага обуна бўлганлар «Омадли обуначи» акцияси иштирокчисига айланишди. Шу ернинг ўзида ғолиблар аниқланиб, уларга совғалар тақдим қилинди.\nУшбу хусусий газета ўтган йилдан буён чоп этилиб келинаётган бўлиб, ҳозирда минг нусхада нашр қилинмоқда.


Хитой клубларининг трансфер рекордлари ТОП-10\n25 декабрь, 2016, 21:02\nХитой клублари охирги икки йилда супер трансферларни амалга ошириб, бутун дунё эътиборини ушбу чемпионатга қаратишга ҳаракат қилмоқдалар. Шу боис, биз сизнинг эътиборингизга Хитой клубларининг энг қиммат трансферлари ўнлигини ҳавола қилишни жоиз деб топдик.\nЙўналиш: "Тоттенхэм" - "Гуанжоу Эвангард"\nНархи: 11,9 млн.евро\nЎтган мавсумда бразилиялик 26 ёшли ярим ҳимоячи Хитойга кўчиб ўтишга қарор қилди. "Гуанжоу" Паулиньони Лондон клубидан деярли 12 миллион еврога сотиб олди.\nЙўналиш: "Крузейро" - "Гуанжоу Эвангард"\nНархи: 12,75 млн.евро\n2014/15 йилги мавсумда Гуларт Хитой чемпионатидаги энг қимматбаҳо футболчига айланган эди. "Гуанжоу Эвангард" ўшанда Рикардо учун 12,75 миллион евро тўлаган эди.\nЙўналиш: "Саутгемптон" - "Шанден Луненг"\nНархи: 12,97 млн.евро\nБу йилги мавсумда италиялик футболчи "Шанден Луненг" жамоаси билан шартнома имзолади. Пелле учун Хитой жамоаси 13 миллионга яқин пул сарфлади. 31 ёшли футболчи клуб сафидаги энг қимматбаҳо футболчига айланди.\nЙўналиш: "Рома" - "Хебей Чина Фортуна"\nНархи: 15,3 млн.евро\nЖервиньо Хитой чемпионатидаги энг қиммат африкалик ўйинчига айланди. 28 ёшли ҳужумчи фаолиятининг айни гуллаган даврида "Рома"дек жамоани Осиё қитъаси клубига алмаштиргани кўпчиликни ажаблантирган эди.\nЙўналиш: "Гуанжоу Эвангард" - "Шанхай СПИГ"\nНархи: 15,73 млн.евро\nБразилиялик 26 ёшли футболчи Хитой клублари ўртасидаги энг қиммат ўйинчига айланди. "Шанхай СПИГ" жамоаси "Гуанжоу Эвенгард"га ўтган мавсумда Элкесон учун 15 миллион евродан ортиқ маблағни аяб ўтирмади.\nЙўналиш: "Челси" - "Жиангсу Шунинг"\nНархи: 23,8 млн.евро\nЎтган йили Рамирес кўпчиликни хайрат кўчасига етаклаб, "Челси"дан Хитой чемпионатига кўчиб ўтган эди. "Жиангсу Шунинг" бразилиялик ярим ҳимоячи учун Лондон клубига рад этиб бўлмас даражадаги таклифни жўнатди. Табиийки бу таклиф Абрамовични қониқтирди. Натижада Рамирес сариқ қитъага йўл олди.\n4. Жексон Мартинес\nЙўналиш: "Атлетико" - "Гуанжоу Эвенгард"\nНархи: 35,7 млн.евро\nКолумбиялик 29 ёшли ҳужумчи 2015/16 йилги мавсумдан сўнг "Гуанжоу Эвенгард" сафига бориб қўшилди. Мартинес учун ушбу жамоа "Атлетико"га 35 млн.евродан кўп маблағ сарфлади. Жексондан ҳам бундай йўналишни кутганлар кам эди.\nЙўналиш: "Шахтёр" - "Жиангсу Шунинг"\nНархи: 42,5 млн.евро\nТейшейра ўтган йили Хитой футболидаги энг қиммат ўйинчига айланди. Бразилиялик 26 ёшли ҳужумчи Европадаги ёрқин фаолият ва совринлардан, Хитойдаги пулларни афзал кўрди\nЙўналиш: "Зенит" - "Шанхай СПИГ"\nНархи: 47,43 млн.евро\nХалк "Порту"дан "Зенит"га кўчиб ўтгани сингари, Петербургдан Хитойга қараб йўл олишини ҳам кутишмаганди. Бразилиялик 29 ёшли ҳужумчи учун "Шанхай СПИГ" сал кам 50 млн.евро сарфлади.\nЙўналиш: "Челси" - "Шанхай СПИГ"\nНархи: 60 млн.евро\nХитой клубларининг энг қиммат футболчилари ўнлигидан жой олган 10 футболчининг 7 таси бразилияликлардир. "Шанхай СПИГ" ушбу мавсумнинг ўзида иккита фантастик трансферни амалга оширди. Клуб Халкдан сўнг Оскарни ҳам харид қилди. Шанхайликлар Оскар учун Лондон жамоасига 60 миллион тўлашди.


Қиш мавсумида паррандаларни уй шароитида парваришлашга оид тавсиялар | АгроОлам.Uz\nБош саҳифа Паррандачилик Қиш мавсумида паррандаларни уй шароитида парваришлашга оид тавсиялар\nЖўжаларни уй шароитида парваришлаш ниҳоятда мураккаб жараён ҳисобланади. Паррандалар учун қурилган бино олдиндан тайёрланиши керак.\nБунда чиқинди ахлатлардан тозаланиб катакларга бўлинади, озиқлантириш ва сув ичириш жиҳозлари ўрнатилади. Жўжалар қалин тўшамали ерда, меъёрий микроиқлим шароитида асралиши талаб этилади. Бино таъмирланиши, оқланиши, дезинфекция ўтказилиб, иситиш, шамоллатиш ва етарли ёритиш имконияти яратилиши зарур. Дастлабки 5 кунда хона ҳарорати +34–36 оС бўлиши, сўнг аста-секин ҳарорат тушириб борилади. Жўжалар 10 кунлик бўлганида температура +26–28 оС ни ва сўнгги ҳар ҳафтада +2 оС дан пасайтирилиб +18+20 оС да сақланиши лозим. Ҳароратни назорат қилиб бориш учун ердан 1 м баландликка термометрлар осиб қўйилиши мақсадга мувофиқдир.\nЖўжаларнинг ҳаракатига қараб хонадаги ҳавонинг ҳароратини аниқлаш мумкин. Ҳарорат меъёрида бўлса жўжалар катакларга бўлинган ҳолда ёйилиб юради, иштаҳаси яхши бўлади. Ҳарорат паст бўлса, жўжалар бир жойга тўпланади. Ҳарорат кўтарилса, салқин жой қидириб, камҳаракатчан, иштаҳаси паст бўлиб қолади. Шу сабабли паррандахоналарда ҳарорат табиатнинг қайси фасли бўлишидан қатъий назар +18–20 оС атрофида бўлишига эришилса, паррандалар маҳсулдорлиги юқори бўлади ва сақланиши 95–98 фоиздан кам бўлмайди. Кузги ва қишки мавсумда четдан ҳар хил қушларнинг учиб келиши, намгарчилик, об-ҳавонинг совуқ бўлиши оқибатида паррандаларда ҳар хил юқумли, юқумсиз ва паразитар касалликлар учраб туради. Бу касалликларнинг олдини олиш мақсадида, паррандахоналарда ветеринария-санитария қоидаларига қатъий риоя қилиш, микроиқлимни мувофиқлаштириш, витаминларга бой озуқалар билан (буғдой, соя шроти, балиқ уни, ёғ) озиқлантириш орқали паррандалар организми резистентлигини оширишга катта эътибор берилиши лозим.\nЖўжаларга дастлабки кундан бошлаб А, Д, Е, С ва В гуруҳига кирувчи витаминларни меъёрдаги миқдорларда бериб борилиши, кўпчилик юқумсиз касалликларнинг олдини олиб, жониворларни соғлом ўсиб етилишида муҳим аҳамият касб этади. Шунингдек, паррандалар озуқасига турли микро ва макроэлементларни ҳам қўшиб бериб борилиши мақсадга мувофиқдир. Жўжа ва товуқларни албатта йўриқномалар асосида эмлаш лозим. Тухум йўналишидаги паррандалар учун ёруғлик муҳим аҳамиятга эга.\nЁруғлик паррандалар учун аввало ҳаётий процессларни регуляция қилиши учун зарур. Паррандаларда сут эмизувчиларга қараганда, модда алмашинуви процесслари ва ҳаётий ритмлари ёруғлик таъсирида бўлади. Шунинг учун ёруғлик асаб ва гуморал системалари орқали паррандаларда озиқланиш ва ўсиш процессларини уйғотади, шундан келиб чиққан ҳолда паррандахоналарда ёруғлик системалари тўғри ташкил қилиш, уларнинг маҳсулдорлигини оширувчи омил ҳисобланади.\nЁш жўжаларнинг ўсиши ва ривожланишини доимий назорат қилиш учун улар оғирлиги ўлчаб борилади. Икки ойлигигача ҳар декадада (10 кунда), сўнгра эса 1 ойда бир марта, 40 кунликдан бошлаб жўжаларда биринчи қатор патларининг алмашинуви ҳисобга олинади, агар патлар алмашинуви тўхтаб қолса, бу умумий ўсишдан, яъни ривожланишдан қолишига сабаб бўлади.\nКатакдаги паррандалар учун қулай ёруғлик 20–30 люксни ташкил этади. Ёруғлик ранги иккинчи даражали роль ўйнайди. Лекин шуни ҳисобга олиш керакки, қизил рангдаги ёруғлик паррандаларда патларни ейиш, ўз-ўзини ва шеригини чўқиш, кўк рангли ёруғликда паррандалар ўзини худди қоронғуликдаги каби тутадилар.\nЁруғлик учун цехларда электр лампалари (40–100 вт) ва люминицент лампалар ЛБ-40, ЛБЦ-40 лампалардан фойдаланилади. Уларни бир-биридан 3,5–4 м узоқликда катак чекасида, орадаги йўлакларда жойлаштирилади. Лампалар шундай жойлаштирилиши керакки интенсив ёруғлик ҳамма жойга бир хил тарқалсин. Ойнаси ёпиқ биноларда жўжаларни ўстиришда куннинг табиий узоқлигини ҳисобга олган ҳолда ёруғлик даврининг давомийлиги жўжаларни ўсишидан то тухумга киргунча қисқартириб борилади.\nЮқорида кўрсатилган тавсияларни ҳисобга олиб, ёруғлик паррандалар учун қанчалик муҳим аҳамиятга эга эканлигини асло унутмаслик зарур.\nБ.Аҳмедов, С.Мавлонов agro.uz


2020 йилда Ўзбекистон ЯИМ 0,8 фоизгача ўсиши кутиляпти – Жаҳон банки | Qalampir.uz\n2020 йилда Ўзбекистон ЯИМ 0,8 фоизгача ўсиши кутиляпти – Жаҳон банки\nЖамият\t07 Октябрь 2020 10:21 1852\nЕТТБ Ўзбекистоннинг иқтисодий ўсиши қачон иниқироздан олдинги даражага қайтишини айтди\nЖаҳон банкининг таъкидлашича, коронавирус (COVID-19) пандемияси Совет Иттифоқи парчаланишидан сўнг тикланган Ўзбекистон иқтисодиёти дуч келган энг оғир инқироз бўлди. Бу ҳолат мамлакат ялпи ички маҳсулотининг (ЯИМ) ўсишига салбий таъсир кўрсатди ва фуқароларнинг бандлиги, фаровонлиги ва даромадларининг пасайишига олиб келди.\nҚайд этилишича, олтин ишлаб чиқаришнинг кўпайиши ва қишлоқ хўжалигидаги ўсиш саноат ва хизматлар соҳасидаги кескин пасайишни бартараф этишга ёрдам берди. Биринчи ярим йилликда пул ўтказмалари 19 фоизга камайганига қарамай, ижтимоий трансфертларнинг 17 фоизга кўпайиши ва 2020 йил февралидан энг кам иш ҳақининг 10 фоизга ўсиши хусусий истеъмолни сақлаб қолишга ёрдам берди.\n“Бозор ислоҳотлари иқтисодиётда ресурслардан янада самарали фойдаланиш ва хусусий секторни ривожлантириш учун рағбатлантиришни кучайтиргани сабабли Ўзбекистон иқтисодиёти бўйича прогнозлар ижобий бўлиб қолмоқда. 2020 йил учинчи чорагида карантиннинг бекор қилиниши, қишлоқ хўжалигида барқарор ишлаб чиқариш ва пул ўтказмаларининг қисман тикланиши 2020 йилнинг иккинчи ярмида биринчи ярим йилга нисбатан кучлироқ иқтисодий фаолликка олиб келади”, дейилади баёнотда.\nЯИМнинг йиллик ўсиши бу йил 0,4 фоиздан 0,8 фоизгача, бўлиши кутилмоқда. Бу 2019 йилги кўрсаткич — 5,6 фоизга нисбатан сезиларли даражада паст. Шу билан бирга, Ўзбекистон ва Тожикистон 2020 йилда ЯИМнинг ижобий ўсишини кутаётган Европа ва Марказий Осиё минтақасидаги 23 давлат орасида ягона давлатларга айланишади. Мамлакат бўйлаб карантин қайта киритилмаса, 2021 йилда Ўзбекистон ЯИМ ўсиши 4,8 фоиздан 5,0 фоизгача бўлиши прогноз қилинмоқда.\nДавлат бюджетига тушумларнинг кам йиғилиши ва инқирозга қарши катта харажатлар 2020 йил биринчи ярмида бюджет камомади ЯИМнинг 5 фоизгача ўсишига олиб келди. Ялпи ички маҳсулотнинг 2,5 фоизи соғлиқни сақлаш соҳасига қўшимча харажатлар, кам таъминланганлар учун пул ўтказмаларининг кўпайтирилиши, жамоат ишларининг кенгайиши ва корхоналарни қўллаб-қувватлаш учун йўналтирилди. Олтин экспортининг кўпайиши натижасида тушумнинг кучли ўсишига қарамай, заиф иқтисодий шароитлар ва солиқларни кечиктириш натижасида ЯИМ улуши сифатида ҳисобланадиган давлат даромадларининг йилига икки фоизга пасайиши кузатилди.\n“Пандемия натижасида юзага келган инқироз Ўзбекистон ялпи ички маҳсулотининг ўсишини 2020 йилда деярли тўхтатиб қўйди ва йигирма йилдан кўпроқ вақт ичида биринчи марта қашшоқлик даражасини оширди. Пандемиянинг иқтисодий, ижтимоий ва аҳоли соғлиғига таъсирини юмшатиш учун ҳукумат бир қатор инқирозга қарши чоралар кўрди. Мавжуд синовлар ва қийинчиликларга қарамай, иқтисодий ўсишнинг юқори суръатларига эришиш ва фуқароларнинг турмуш фаровонлигини ошириш мақсадида мамлакат раҳбарияти иқтисодиётнинг муҳим тармоқларида ислоҳотларни давом эттиришни қатъий ният қилганлигини тасдиқлади. Пандемия тугагандан сўнг, иқтисодий тикланишни таъминлаш ва уни янада барқарор ва инклюзив қилиш жуда муҳимдир”, деди Марко Мантованелли, Жаҳон банкининг Ўзбекистондаги ваколатхонаси раҳбари.\n2020 йилда ЯИМнинг 7,5 фоиз миқдорида прогноз қилинадиган давлат бюджети тақчиллиги инқирозга қарши харажатларни босқичма-босқич қисқартириш ва давлат бюджетига тушумларни кўпайтириш оқибатида 2021−22 йилларда камаяди. Ўрта муддатли истиқболда давлат бюджети тақчиллигининг камайиши прогноз қилинмоқда.\nЎзбекистоннинг ташқи давлат ва ҳукумат томонидан кафолатланган қарзлари Европа ва Марказий Осиё минтақасидаги бошқа 22 давлатга нисбатан мўтадил бўлиб қолмоқда. Таққослаш учун: 2020-йилда прогноз қилинган ташқи давлат қарзининг ЯИМга нисбати Қозоғистон учун - 26,6 фоиз, Қирғизистон Республикаси - 64,2 фоиз, Тожикистон - 51 фоиз, Арманистон - 63,8 фоиз, Озарбайжон - 19,6 фоиз, Гуржистон - 60 фоиз, Россия - 20,5 фоиз, Украина - 62 фоиз, Беларус - 45,2 фоиз.\n06 Март 15:32 39727\n06 Март 21:35 37530\n06 Март 18:51 36826\n05 Март 18:06 35626\n05 Март 14:50 32308


Бизнинг йўлимиз муҳаббат устида қурилган. - Баҳоуддин Нақшбанд ёдгорлик мажмуаси маркази\nБизнинг йўлимиз муҳаббат устида қурилган.\n417 марта ўқилди.\nМуҳаббат ҳақида гапирар эканмиз, у илоҳий бир туйғу ҳисобланади. Умри давомида хеч кимни севмаган ёки севилмаган инсон бўлмаса керак. Бир инсон Расулуллоҳ соллаллоҳу алайҳи васаллам олдиларига келиб, мен Аллоҳни ва сизни яхши кўраман деб айтди. Шунда Расулуллоҳ соллаллоҳу алайҳи васаллам кимни севсанг албатта ўша билан жаннатда бирга бўласан дедилар. Қиёмат куни аршнинг соясидан бошқа соя бўлмаган вақтда етти тоифа инсонни Аллоҳ ўз аршининг соясига олади, шу етти тоифанинг бири Аллоҳ йўлида дўстлашганлардир. Абу Довуд ва Зиёул-Мақдисий Абу Умома ал-Боҳилий розияллоҳу анҳудан ривоят қилган, шайх Албоний саҳиҳ санаган ҳадисда Расулуллоҳ соллаллоҳу алайҳи ва саллам айтганлар: «Ким Аллоҳ учун яхши кўриб, Аллоҳ учун ёмон кўрса ва Аллоҳ учун инъом этиб, (нолойиқ ўринга) Аллоҳ учун бермаса, иймонини комил қилибди».\nДарҳақиқат, инсонлар орасида муҳаббат борлиги учун дунёда тинчлик ҳукумрон. Пайғамбар соллаллоҳу алайҳи васалламдан, саҳобалар сўрадилар; ё расулуллоҳ, дунёни нима ушлаб турибди? Расулуллоҳ айтдилар: Дунёни инсонлар орасидаги меҳр ва муҳаббат ушлаб турибди. Аллоҳ таоло ўз раҳматини юзга бўлиб тўқсон тўққизини ўзида сақлади, бирини ерга туширди шу билан инсонлар, ҳайвонлар, парранда-ю даррандалар бир-бирларига раҳм-у марҳамат кўрсатадилар. Муҳаббат деганда фақат икки жуфт орасидаги севгини тушунмаслик керак, балки, мусулмонлар орасидаги иттифоқни, самимиятни, оқибатни, дўстона биродарликни тушунмоқ лозимдир. Сўфи Оллоёр ўзларини “Саботул ожизин” асарларида.\nМуҳаббат аҳлини жўёни бўлғил,\nЎшалким учради, қурбони бўлғил.\nдеб, муҳаббат аҳлига тариф берадилар. Пайғамбар соллаллоҳу алайҳи васаллам айтадилар: “Ҳар кимга Аллоҳ таоло бир яхшиликни хохласа унга бир инсонни дўст қилиб қўяди. У Аллоҳни эсидан чиқарганда дўсти унга Аллоҳни доим эслатиб туради”. Бошқа бир ҳадисда: Ҳеч қачон икки мўъмин бир-бирларига етмайди, магар динда бир фойда билан етади, дейдилар. Биз дунё мусулмонлари бир динда бўлиб, бир-биримизни яхши кўрмасак, чин мусулмон бўла олмаймиз. Бир мусулмонга етган бало барча мусулмонларники, бир мусулмонга етган хурсанчидлик барча мусулмонларники, деб ер юзида ҳамжиҳатликда яшамоқ керак. Аллоҳ таоло айтади: “Хақиқат шуки менинг дустларим шундай кишиларки улар мен учун бир-бирларини яхши кўрадилар ва бир-бирларини мен учун зиёрат қиладилар. Агар бир мусулмон биродарининг зиёратига Аллоҳ ризолигини истаб чиқса, бир фаришта унинг номаи аъмолига то қайтгунича савоб ёзиб туради. Бир мусулмон биродар учун шунча савоб ёзилса, ота-она, ака-ука, опа-сингил, хеш-у ақраболар учун қанча савоб ёзилишини биламизми? Ахир дунёда муҳаббатсиз яшаш мумкинми? Инсонни ота-онаси, аҳли аёли, миллати, ватани олдида муҳаббати қанчалик қийматга эга.\nАфсуски бугунги кунда шундай инсонлар мавжудки уларни қалбларида заррача муҳаббат йўқ. Улар учун дунё бўлса бас, уларнинг қалбларида дунё муҳаббати ҳамма нарсадан ғолиб. Дунёда шундай зотлар борки ўлганида тирикдир, шундай зотлар борки тириклигида ўликдир. Бу тоифа инсонлар гарчи тириклар орасида яшасада, уларнинг қалби ўликдир. Муҳаббатсиз кишилар ҳақида Сўфи Оллоёр шундай дейдилар:\nКишини кўнгликим бегона бўлса, эрур душман агар ҳамхона бўлса.\nМухаббатсизки бўлди ҳар қаю зот, Агар фарзанди шириндур эрур ёт.\nМуҳаббат бўлмаса ҳар кимда эй хайр, отанг бўлса эрур бегонаи ғайр.\nРомитан туман “Хожа Али Ромитаний”\nжомеъ масжид имом-хатиби Б. Жўраев


Очлик эълон қилган журналистлар дастакланмоқда - BBC O'zbek\nОчлик эълон қилган журналистлар дастакланмоқда\nЎзбекистон давлат телевидениесининг собиқ икки мухбири бугун учинчи кундирки очлик амалини давом эттиришган.\nЎзбекистон матбуоти давлат телевидениеси собиқ журналистларининг норозилик амалиётини эътиборсиз қолдирган.\nАммо афтидан, бошка журналистлар ҳам сукутни бузаётган кўринадилар.\nЎзбекистон радиосининг сиёсий шарҳловчиси Нарзулла Охунжоновнинг Би-би-сига айтишича, журналистлар орасида Малоҳат Эшонкулова ҳамда Саодат Амоноваларнинг талабларини қуллаб қувватлаётганлар бор, аммо улар бу ҳақда очиқ гапиришдан қўрқишади.\nУч кундан бери фақат сув ичишаётганини айтган Саодат Омоновага кўра, очлик уларнинг саломатлигига салбий таъсир қилишни бошлаган.\nДушанба куни Ўзбекистон Президенти Девони ўнгида норозилик намойишларини бошлашлари билан фуқаро кийимидаги ходимлар томонидан олиб кетилган ва Яккасарой туман суди уларга маъмурий жазо тайинлаган эди.\nСешанба куни Чегара билмас Мухбирлар Ташкилоти кеча Журналистлар куни муносабати билан норозилик намойиши ўтказишга уринган икки журналистнинг ҳибсга олиниб, жазога тортилишини қаттиқ қоралаб чиққан.\nЖурналистлар Президент Каримов билан учрашувни талаб қилиб келишган ва ундан телевидениедаги "коррупция, маҳаллийчилик ва цензурага эътибор каратишни" сўраганлар.\n"Ёшлар" телеканалининг журналистлари Саодат Омонова ва Малоҳат Эшоқуловалар ўтган йил декабрида Тошкентдаги Мустақиллик майдонида норозилик чиқиши ўтказишлари ортидан ишдан ҳайдалишган эди.\nИкки журналист тарқатган пресс-релизда Ўзбекистон телевидениесида "содир бўлаётган маҳаллийчилик, ижтимоий тенгсизлик, гуруҳбозлик, иқтисодий ўғирликларга қарши" чиққанликлари ва "мавжуд муаммолар хусусида" ҳукуматнинг барча идораларига мурожаат қилишганликлари таъкидланганди.\nЎзбекистон жаҳон бўйлаб коррупция даражаси энг юқори бўлган давлатлар қаторида етакчилардан саналади.\nДавлатнинг бошқа тизимлари қаторида Ўзбекистон телерадиокомпаниясига ҳам мухбирларга кўра, таъмагирлик ва порахўрлик каби иллатлар бегона эмас.


1. Click хизматига уланган SIM-картамни йўқотиб қўйдим. Янги телефон рақамимга қандай қилиб Click хизматини улашим мумкин?\nБунинг учун банкомат/инфокиосканинг меню қисми орқали эски телефон рақамингиздан СМС-хабарнома хизматини ўчиринг ва мазкур хизматни янги телефон рақамингизга уланг ҳамда *880*0*карта рақами*амал қилиш муддати# қўнғироқ шаклида USSD-сўров орқали созлаб олинг.\n2. Интернетдан китоб сотиб олиш учун қандай қилиб UZCARD пластик карточкасига CVV-код олишим мумкин?\nUZCARD тизимида CVV-коддан фойдаланилмайди. Жаҳон тажрибасидан маълумки, CVV-коддан онлайн тўловларни амалга ошириш мақсадида фойдаланиш хавфсиз ҳисобланмайди. Ҳозирда онлайн тўловлар бўйича барча халқаро сервислар 3D Secure технологиясига ўтмоқда. Бу Интернет тармоғида пластик карталар орқали тўловлар хавфсизлигини таъминлаш бўйича энг замонавий технологиядир. У операцияни амалга ошираётган карта эгасининг ҳақиқийлигини идентификациялаш ва карта бўйича фирибгарлик хавфини энг юқори даражада пасайтириш имкониятини яратади. UZCARD тизими билан боғлиқ вазиятда эса онлайн тўлов СМС-хабарнома хизмати уланган ва бир марталик пароль билан тасдиқланган ҳолатда амалга оширилади.\n3. Мен дастурчиман. Кичик шаҳарчада яшайман. Кўпчилик менга блокировкага тушиб қолган пластик карточкаларни блокировкадан чиқариб беришимни сўраб, мурожаат қилишади. Мен ҳам пластик карточкаларни блокировкадан чиқаришим мумкинми ёки бунинг учун банк ходими бўлиш талаб этиладими?\nБлокировкага тушиб қолган пластик карталар хавфсизлик нуқтаи назаридан фақатгина хизмат кўрсатувчи банкда блокировкадан чиқарилади.


Эркин микрофон - Президент қарорининг ижроси йўқ\n28 октябр 2021, Тошкент вақти: 03:00\nКаримовнинг коллеж битирувчиларини ишга олган ширкатларга имтиëзлар бериш ҳақидаги фармонига муносабат билдирган ғузорлик ишсиз ëшлардан бири¸ ўз олдидаги ягона имкон мардикорларга қўшилиш эканини айтади.\nИш топа олмаган коллеж битирувчиси\nҚашқадарëнинг Ғузор туманидан телефон қилган Абдураҳмон коллежни битириб ишсиз ўтирганидан нолиди.\n- Ўзим Қашқадарëданман. Ҳеч қаерда ишламайман. Мени қийнайдиган муаммо таълим йўналиши бўйичада. Ўзим коллежни тугатганман. Шу президентимизнинг ишга жойлаштириш нималарини ҳар кун телевизорда айтишади. Лекин мен ҳозирча бирор бир нима кўрмаяпман. Ҳамма мардикор. Яна бир томони коллежларда билим савиямизни кўтаришимиз керак. Ҳамма жой порахўр. Пул талаб қилади. Билимга ҳеч қачон эътибор йўқ. Ўзим ўқиб тугатганим учун шу нимани гапираяпманда.\nОзодлик: Коллежда сизни нимага ўргатишган?\n- Автотранспорт йўналишида.\nОзодлик: Коллежда неча йил ўқидингиз?\n- Уч йил.\nОзодлик: Бирор корхонага “Мен ишсизман. Мана президентнинг қарори бор экан. Коллежни битирганларни ишга олсангиз¸ сизларни налогдан озод қиларкан” деб эшик қоқиб бордингизми?\n- Йўқ¸ мурожаат қилмадим. Лекин ишнинг ўзи йўқда.\nОзодлик: Энди ота-онангизнинг қўлига қараб “Нон қўлдан¸ сув кўлдан” бўлиб турибдими?\n- Уйланиш ният бору¸ лекин имконият йўқ.\nОзодлик: Хотин¸ бола-чақа боқишга қурбингиз етмайди-а?\n- Ҳозир шу вақтда шу туришда кетадиган бўлса¸ қурбим етмайди деб ўйлайман¸ дейди қашқадарëлик коллежни битирган йигит.\nКоллежни хатм қилганига қарамасдан ишсиз ўтирган ғузорлик суҳбатдошнинг ва уни иш бўсағасига йўлатмаган мулозимлар Ўзбекистон президентининг 20 июлдаги фармонидан бехабар кўринади. Фармонга кўра коллеж битирувчиларини ишга олган ширкатларга енгилликлар берилади.\nЖурналист Дадахон Ëқубовнинг кейинги тақдири нима бўлди?\nдеб савол берди жиззахлик Тўқсондил ота.\n- Мен Жиззах вилоятиданман. Тўқсондил ота бўламан мен. Сизнинг мухлисингизман. Ëқубовни ўтган йил эшитган эдим изсиз йўқолди деб. Хавотирдаман қаерда экан ўша киши деб. Ўша кишининг тақдири қизиқтиради мени. Тақдирини билсам деган эдимда. “Ҳаëт қувончлари ва ташвишлари” деган эшиттиришни олиб борар эди. Раҳмат¸ соғ бўлинг¸ дейди Тўқсондил ота.\nГорбачëв давридаги таниқли теледастур¸ "Ҳаëт қувончлари ва ташвишлари" кўрсатуви муаллифи Дадахон Ëқубов Ўзбекистондан чиқиб кетганини бултур айтган эдик.\nАкамни ноҳақ қамашди,\nдеб шикоят қилди Навоийдан Абдураззоқ ака.\n- Мен Навоий вилояти¸ Нурота туманидан. Менинг катта шикоятим бор эди. 2009 йил 13 февралда Навоий вилояти Шароф Рашидов ширкат хўжалиги раиси Аҳмедов Султон ноқонуний қамоққа олиниб¸ бир ярим йилдан бери ҳали суд тамом бўлгани йўқ уже сангородда касал ëтибди. Мен 200 га яқин ариза шикояти ëзганман. Ҳали бирортасига жавоб олганим йўқ. Шикоят ëзсам¸ фақат Навоий вилоят прокуратурасига боради. Мана шу уч ой давомида олти марта терговчи алмашиб¸ бир марта тергов қилган эмас. Терговчи нимани хоҳласа шуни ëзган. Суд уч ой давомида бирор нарсани ҳам бўйнига қўя олмасдан¸ икки ярим ой ҳукм эълон қилмасдан 2009 йил 24 август куни 10 йил қамоқ жазоси эълон қилди. 10 та телеграмма бердим. На шикоятимни қабул қилади¸ на ўзимни. Бирор жойдан жавоб олганим йўқ. БМТ га чиқдим Вашингтонга. Ундан ҳам жавоб келгани йўқ. Прокурорларнинг айби билан 70 фоиз одам турмада айбсиз ëтибди¸ дейди навоийлик Абдураззоқ ала.\nЯқинда моҳи Рамазон келяпти¸ шу боис сизга таклифим бор эди¸ дейди Швецияда сиëсий қочқин мақомида яшаëтган ҳамюртимиз.\n- Менинг исмим Абдусобур. Швециядан телефон қилаяпман. Олдимизда Рамазон ойи яқинлашаяпти. Шу сабабдан биз аҳли илмлар радиойинглардан оз-моз минут вақт ажратсанглар¸ шу вақт ичида Қуръон тиловатидан ўқиб эшиттирсак халқимизга. Сабаби яқинда ўзбек халқининг устидан кўп қонли кунлар ўтди Ўш ва Жалолобод шаҳарларида. Яна Ўзбекистондаги қийинчиликлар. Шуларга далда бўлиш мақсадида шу нарсани уюштирсак деган таклиф билан хат йўллаган эдим. Вақтингиз бемалол бўлса¸ бу унчалик узун хат эмас. Шуни ўқиб берсам.\n"Ассалому алайкум Озодлик радиоси ижодкорлари. Сизларга бир таклиф билан мактуб ëзаяпман. Ҳаммамизга маълумки¸ ушбу ўтиб бораëтган йил ўзбек халқи учун анча қайғули йиллардан бири бўлди. Ўш ва Жалолобод шаҳридаги воқеалар¸ Ўзбекистондаги қийинчиликлар сабабли одамлар анчагина руҳий оғир ҳолатда. Шу сабабдан уларга руҳий далда бўлиш мақсадида 13 августдан бошлаб Рамазон ойининг биринчи кунидан сизларнинг радиотўлқининглар орқали Рамазон давомида ўзбек халқига ҳар куни Қуръони Каримдан ўқиб тиловат эшиттирсак деган таклифим бор эди. Шунга радиодан маълум бир вақт ажратсанглар. Агар бу таклиф сизларга маъқул келса¸ марҳамат қилиб алоқа қилишимиз мумкин” деб телефоним ва электрон адресимни ëзган эдим¸ дейди Швециядан сим қоққан Абдусобур.


Қурдлар Сурия шимолида 75 нафар турк аскарларининг ўлими ҳақида хабар қилишди\n10:09 13.10.2019 (Янгиланган 11:14 13.10.2019)\nСурияда қурд-араб кучлари 7та танк ва 75 нафар туркиялик аскарларни йўқ қилинганини хабар қилишмоқда.\nТОШКЕНТ, 13 окт — Sputnik. Қурд-араб кучлари Суриянинг Рас ал-Айн аҳоли пункти яқинида Туркия ҳарбийларига забра беришди. Ҳужум оқибатида 75 нафар туркиялия аксарлар қурбон бўлди ва 7та танк йўқ қилинди. Бу ҳақида қурдларнинг Firat ахборот агентлиги хабар қилмоқда.\nХабарда айтилишига кўр, зарба оқибатида яна 19 нафар туркиялик аскарлар жароҳатланган.\nЭслатиб ўтамиз, шанба куни Туркия стратегик жиҳатдан муҳим бўлган Рас ал-Айн шаҳрини ўз назорати остига олган эди. Туркия президенти октябр ойининг бошида Сурия шимолида "Тинчлик манбаи" операциясини бошлаганини хабар қилган эди. Шундан сўнг Суриянинг шимолий ҳудудига турк қўшинлари киритилган эди.


Минбар 200 11.10.2019 09:52:35\nОдамлар орасида юрсангиз ажойиб ва антиқа гапларни эшитиб қоласиз-да. Зарурат юзасидан электрон рақамли имзо олишга тўғри келди. Шу мақсадда, Давлат хизматлари марказига бордим. У ерга етиб келгач, қарасам одам кўп, оббо, навбат талашарканмизда энди деб турсам, қарасам одамлар бамайлихотир, одатий тажанглик, шовқин сўрон йўқ. Аввалига ҳайрон қолдим, кейин эътибор қилсам одамларнинг қўлида қандайдир патта бор, нима экан деб турсам шу пайт юқорида турган экрандан “тинг” этиб овоз чиқди ва рақам кўринди. Шу вақтнинг ўзида эса, кутиб турганларнинг биттаси қулидаги паттага қаради-ю, тўғри бўш қолган оператор томон шошилди. Бояги патта – бу навбат кўрсатилган чек эканлигини фаҳмлаб, ён атрофга қарадим, шундай кираверишда электрон навбат аппарати турган экан, бориб ўзимга тегишли хизматни олиш учун навбат олдим, ва кутиш залининг бир чеккасида жойлашиб, навбатимни кута бошладим.\nШу вақт қулоғимга қизиқ бир суҳбат чалинди, бир ёши каттароқ мижоз унга хизмат кўрсатаётган ходимга бир нарсани куюнчаклик билан тушунтириб ётган экан. Ходимнинг сабр билан эшитиб, жилмайиб туришини кўрган мижоз бошқача тушунди шекилли овозини баландлай кетди.\n“Мен сенга дардимни айтсаму, сен индамай туриб устимдан кулябсанми, ахир айтябман-ку сенга, ўғлим бошқа туманда туради, лекин пропискаси шу ерда, унга маълумотнома керак, лекин ўзи кела олмайди деб. Сен бўлсанг бир кекса одамни мазаҳ қилябсанми, а?” – дея ушқириб кетгани ҳаммани ларзага солди. Ана, ҳозир жанжал бошланади дегандек,барчанинг диққати шу томонга тортилди. Лекин, кутилгандек бўлмади. Ходим мижозга қараб шундай деди: “Узр, сизни устингиздан кулиш ниятим йўқ эди. Бир нарсани тушунтирмоқчи бўлиб, сўзингизни бўлмаслик учун охиригача эшитиб турган эдим.” Бу гапларни эшитган бояги одам ҳам ҳовуридан тушиб, яна муаммосини такрорлай кетди, аммо бу сафар сал босиқ овозда, гапининг охирида “Эй болам, ёш ўтгач шунақа кўнгилчан бўлиб қолаверар экан-да одам, ҳозир шу ишни ҳал этиш учун ўғлимни чақиришим кераклигини ўйлаб бироз қизишиб кетдим”, - деди. Ходим эса, “Бунга ҳожат йўқ, ҳозирги кунда давлат хизматлари марказларида экстерриториал тамойил асосида хизмат кўрсатиш тартиби жорий қилинган”, - деди. “Нима?!! Экстремал хизмат керак эмас менга, айтябманку ахир ўғлимга маълумотнома керак деб” , - яна асабийлашишни бошлаган мижозни атрофдагиларнинг қаҳ – қаҳ кулгуси тўхтатиб қолди. Ҳа, нима гап дегандек атрофга ҳайрон бўлиб қараган муйсафид охири ходимга юзланди. Ходим эса унга, ЭКСТРЕМАЛ эмас, балки ЭКСТЕРРИТОРИАЛ тамойил асосидаги хизмат дегани бу – сизнинг қайси ҳудудда яшашингиздан қатъий назар, атрофингиздаги энг яқин Давлат хизматлари марказига бориб, исталган турдаги хизматни олишингиз мумкин эканлиги ҳақида батафсил тушунтириб берганидан сўнг ўзи ҳам хандон отиб кулиб юборди.\nМаълумот учун: 2019 йил 15 февралда мамлакатимиз раҳбари томонидан “Давлат хизматлари кўрсатиш миллий тизимини янада комплекс ривожлантириш чоралари ҳақида”ги қарори қабул қилинди. Унда 2019 йил 1 июндан бошлаб жисмоний ва юридик шахслар давлат хизматларини экстерриториал тамойил бўйича олишга ҳақли эканлиги белгиланган. Мазкур қулайликни 1 июнни кутмасдан тезроқ жорий қилиш учун Давлат хизматлари агентлигининг масъул ходимлари томонидан тегишли ишлар амалга оширилиб, натижада юридик ва жисмоний шахслар жорий йилнинг 1 апрель санасидан бошлаб барча хизматлар экстерриториал тамойил бўйича, яъни исталган ҳудуддаги Давлат хизматлари марказларига мурожаат қилиб хизматлардан фойдаланишлари мумкин.\nШу тариқа мен ҳам бу турдаги қулайликдан, нафақат мен, балки ўша куни ўша ерда бўлган ва бу суҳбатни кўрган барча – барча ЭКСТЕРРИТОРИАЛ ХИЗМАТ нима эканлигини яхшилаб эслаб қолганимиз аниқ, ахир оддий эмас нақд – “ЭКСТРЕМАЛ” хизмат-ку бу!